
Len  og  Stamhuse. 

Foredrag  i  Nationaløkonomisk  Forening 
den    i8.  Januar   1912, 

Af 
A.  Oppermann.  y\,--^ 


i""  or  den  almindelige  ■  .Bevidsthed  staar  Len  og 
Stamhuse  vel  sædvanlig--  'som"  et  abstrakt  Begreb  af 
juridisk  eller  historisk  Natiir.  Fra  et  nationaløkonomisk 
Synspunkt  kommer  man  dog  vist  til  større  Klarhed 
over  disse  Besiddelsers  Egenskaber  og  over  Spørgs- 
maalet  om  deres  Forandring  til  fri  Ejendom,  naar  man 
ser  paa  Realiteten:  de  baandlagte  Godser,  Majoraterne 
—  Grevskaber,  Baronier,  Stamhuse,  Fideikommisgodser, 
Familiegodser  eller  hvad  de  nu  kaldes  — ,  saaledes  som 
de  den  Dag  i  Dag  viser  sig  for  vore  Øjne,  en  broget 
Buket  sammenholdt  af  det  fideikommissariske  Baand. 

Det  første,  der  møder  vort  Øje,  naar  vi  fra  Selv- 
ejernes Byer  begiver  os  ind  paa  et  af  Majoratsgodserne, 
er  rimeligvis  en  Mængde  Sraaabrug:  Bøndergaarde, 
Boelssteder,  Parcelsteder,  Huse  med  Jord.  Største 
Delen  er  vel  Livsfæste,  men  en  Del  er  Forpagtning 
eller  Leje.  I  alt  er  her  Tale  om  c.  15000  Tdr.  Hart- 
korn  eller   c.  80  000   Hektar,    fordelt    paa   en    Mængde 

Brugere*).  Hvordan  vilde  nu  disses  Stilling  blive,  hvis 
man  lod  Godset  gaa  over  til  fri  Ejendom?  Sandsj'^n- 
ligvis  omtrent  som  før-  dog  bliver  der  vel  snarere  Ud- 
sigt til  Forringelse  end  til  Fremgang,  hvis  de  skal  ved- 
blive at  være  Brugere  uden  at  være  Ejere.  Maaske 
skal  Fæstegodset  gaa  over  til  Selveje :  men  det  er  som 
bekendt  en  Sag,  der  kan  ordnes  uden  Ophævelse  af 
Majoratsbaandet,  hvis  man  anser  en  saadan  Overgang 
for  at  være  til  Gavn  for  Samfundet,  ligesom  Fæste- 
tvangen kan  bevares,  selv  om  Godset  gaar  over  til  fri 
Ejendom.  Vi  skal  senere  komme  tilbage  til  Fæste- 
sagen, der  kun  for  saa  vidt  er  knyttet  til  Spørgsmaalet 
om  Len  og  Stamhuse,  som  disse  Besiddelser  omfatter 
den  overvejende  Del  af  Landets  Fæstegods. 

Bag  Smaabrugene  ligger  talrige  Arbejderhuse, 
jordløse  eller  med  en  HUe  Jordlod,  Boliger  for  de  mange 
Arbejdere  der  er  sysselsatte- Aaret  om  i  Have,  Mark 
og  Skov,  maaske  ogsaa  paa  Tørvemose  og  Teglværk, 
en  femte  Stand  som  ikke  maa  glemmes  for  Husmæn- 
dene, der  i  vore  Dage  er  gaaede  saa  stærkt  frem  i  Dyg- 
tighed og  i  Følelsen  af  at  være  en  Samfundsmagt. 
Økonomisk  staar  de  to  Klas.ser  vistnok  omtrent  side- 
ordnede: Den  nyeste  Indkomststatistik  (St.  Tabelv. 
5.  Række,  E  Nr.  7,  S.  39*)  viser,  naar  man  holder  sig 
til  de  »indtægtsansatte«  Personer,  at  Boelsmænd  og 
Husmænd  har  en  Arbejdsindtægt  af  594  Kr. ,  en  For- 
mueindtægt af  213  Kr.,  tilsammen  807  Kr.,  medens  de 


*)  Disse  og  tilsvarende  Tal  er  sat  paa  .Skøn,  men  forhaabentlig 
nøjagtige  nok  til  det.  de  skal  oplyse.  Fra  Lenskommissionen, 
der  er  nedsat  i  Henhold  til  Lov  5.  Marts  I909,  vil  der  jo  uden 
Tvivl  i  en  nær  Fremtid  komme  Oplysninger,  som  er  langt 
bedre   end  dem,   en  privat  Forfatter  kan   tilvejebringe. 

tilsvarende  Tal  for  Arbejdere  i  Landbrug,  Skovbrug 
og  Havebrug  er  791  -|-  74  =  865  Kr.  Selv  om  man 
formoder ,  at  de  smaa  Jordbrugeres  Indtægt  opgives 
mindre  nøjagtigt  end  Arbejdernes,  der  i  Hovedsagen 
er  Pengeløn,  maa  man  dog  antage,  at  de  to  Klasser 
staar  omtrent  lige. 

Forskellen  paa  Husmændene  og  de  fast  beskæf- 
tigede Arbejdere  viser  sig  altsaa  næppe  kendeligt  i 
Kaar  og  Levefod,  men  vel  paa  andre  Omraader.  Hus- 
manden arbejder  for  sig  selv,  han  hører  til  de  besid- 
dende, om  end  til  den  yderste  Fløj.  Hvis  den  egent- 
lige Arbejder  har  Jord,  da  er  den  en  Biting,  maaske 
et  Emolument;  hans  vigtigste  Indtægt  skal  komme  ved, 
at  han  arbejder  for  andre;  han  har  i  saa  Henseende 
en  Del  tilfælles  med  Tyendet,  men  ogsaa  med  Funktio- 
næren og  Embedsmanden. 

Dygtighed  i  de  to  Stillinger:  Arbejder  og  Hus- 
mand, bygger  vistnok  paa  noget  forskellige  Egenskaber, 
men  den  ene  StilHng  er  ikke  ringere  end  den  anden. 
For  Husmanden  vil  ved  Siden  af  Flid,  Kyndighed  og 
Orden  den  mest  vidtgaaende  Sparsommelighed  og 
Paapasselighed  i  hans  egne  Sager  være  nødvendig, 
hvis  han  skal  kunne  bevare  sin  dyrt  betalte  Selvstæn- 
dighed, sin  lille  Bedrift,  og  kun  den  ukyndige  anser 
Sparsommeligheden  for  Smaalighed  eller  Gerrighed. 
Ogsaa  Arbejderne  kan  have  god  Brug  for  at  spare, 
men  dygtigst  og  mest  skattet,  maaske  ogsaa  lykkeligst, 
bliver  den,  der  omfatter  Arbejdsherrens  Sager  med 
mindst  samme  Interesse  som  sine  egne.  Man  ved,  at 
Tjenestekarlens  Kvalitet  bedømmes  efter,  om  han  siger: 
»mine  Heste«,  wore  Heste«,  »Husbonds  Heste«  eller 
blot  »Hestene«,    og   noget  tilsvarende    gælder   for   Ar- 

7* 


lOO 

bejderen,  Funktionæren,  Embedsmanden,  saa  vel  som 
for  den  hvem  offentlige  Tillidshverv  er  betroede. 

Det  er  lige  saa  vigtigt  at  hæve  Landarbejderen 
socialt  som  at  forbedre  hans  økonomiske  Forhold. 
Derfor  er  det  Sølvbægre,  ikke  Pengepræmier,  der  ud- 
deles ved  Dansk  Skovforenings  Arbejdsprøver,  ligesom 
Landhusholdningsselskabet  forlængst,  da  det  gjaldt  om 
at  fremhæve  den  mindre  Jordbruger,  har  indført  at 
give  Bægre  som  Belønning  for  Landboflid. 

Op  over  Landsbyens  lave  Bygninger  rager  Kirken; 
der  hører  en  Mængde  Kirker  til  Majoraterne.  Maaske 
kunde  man  faa  bedre  Kirkeejere;  men  det  modsatte 
var  dog  vist  mere  sandsynligt. 

Vi  nærmer  os  nu  Herresædet.  Jordbrugene  er 
ikke  mere  Smaabrug,  men  Hovedgraarde,  Lade- 
gaarde  og  andre  større  Avisgaarde  med  et  samlet  Hart- 
korn af  14000  Tønder,  hvortil  vel  svarer  c.  70000  ha, 
der  drives  enten  af  Besidderen,  af  Bestyrere  eller  af 
Forpagtere.  De  brede  Lags  Uvillie  mod  Storbesiddel- 
sen skyldes  vist  især  Uvillien  mod  Stordriften,  som 
man  forveksler  med  Besiddelsen,  og  hvis  sociale  Skyg- 
gesider i  vore  Dage  fremdrages  stærkt,  ogsaa  i  Skøn- 
litteraturen (Aakjær:  Vredens  Børn).  Men  denne 
Stordrift  er  ikke  en  Følge  af  Majoratsbaandet,  saaledes 
som  det  hviler  paa  Besiddelsen  i  vore  Dage;  Stor- 
driften kan  indskrænkes,  uden  at  Besiddelsesforholdene 
bliver  ændrede,  og  den  vilde  sandsynligvis  blive  bevaret 
i  fuldt  saa  høj  Grad ,  hvis  Godserne  gik  over  til  fri 
Ejendom.  —  De  300  større  Gaarde,  der  hører  til 
Majoraterne,  har  ikke  mere  end  en  Fjerdedel  af  det 
Hartkorn,  der  hører  til  Landets  2000  større  Gaarde, 
over     12  Tdr.   Hartkorn,    og  Driften    af    de    baandlagte 

Gaarde  staar  næppe  tilbage  for,  hvad  man  træffer  paa 
det  frie  Gods;  det  samme  gælder  vist  om  Tyendets 
og  de  selvstændig   boende  Arbejderes  Forhold. 

Hvis  Majoraterne  bliver  delte ,  saaledes  at  der 
f.  Eks.  af  ét  større  Gods  opstaar  3 — 5  mindre,  vil  disses 
Ejere  rimeligvis  næsten  alle  blive  saaledes  stillede,  at 
de  bliver  umiddelbare  Landstingsvælgere,  hvilket  for- 
mentlig atter  vil  paavirke  Tingets  Sammensætning  gan- 
ske kendeligt  til  Fordel  for  det  store  Hartkorn,  og  en 
lignende  Virkning  maa  vel  vise  sig  ved  Valg  til  Amts- 
raadet  if,  L.  20.  April  1908  §  23.  Dette  Forhold  har, 
sa^  vidt  Forf.  mindes,  ikke  været  fremdraget  ved  For- 
handling"er  om  Ophævelse  af  Majoraterne. 

Ud  mellem  Jordbrugene  af  forskellige  Størrelses- 
klasser  skyder  sig  Godsets  Skove.  I  alt  hører  der 
til  Majoraterne  c.  60  000  ha  gennemgaaende  veldreven 
Skov.  Medens  vi  efter  Forfs.  Opfattelse  har  for  mange 
store  Landbrug,  er  Antallet  af  store  Skovbrug  for  lille; 
Skovbruget  egner  sig  særlig  godt  til  at  være  Genstand 
for  Stordrift;  det  fideikommissariske  Baand  passer  godt 
med  Skovbrugets  Natur,  og  der  er  vist  blandt  skov- 
brugskyndige næsten  Enstemmighed  for,  at  en  Ad- 
splittelse  af  Majoraternes  Skovdistrikter  vilde  være  til 
stor  Skade.  Det  er  næppe  noget  Tilfælde,  at  Stor- 
skovens vestligste  Forposter  i  Jylland  hører  til  to  dan- 
ske Stamhuse,  Nørholm  og  Gram.  Alle  de  Personer, 
der  er  knyttede  til  Skovbruget,  fra  Skovrideren  til 
Skovarbejderen,  vil  være  bedst  tjente  med.  at  Skov- 
bruget i  Hovedsagen  holdes  samlet;  en  vidtgaaende 
Deling  udsætter  Driften  for  at  blive  mindre  rationel, 
og  jo  mindre  Skov  den  enkelte  Ejer  faar,  desto  større 
Sandsynlighed  er  der    for,    at  Skoven  bliver  en  Biting, 

hvis  Interesser  træder  i  Skygge  for  Landbrugets.  Hvor 
vi  finder  veldrevne  og  indbringende  smaa  Skovbrug, 
er  Driften  ofte  paavirket  fra  de  større  Brug.  Hvad 
Arbejderne  angaar,  da  er  deres  Kaar  gennemgaa- 
ende  fuldt  saa  gode  paa  Majoraterne  som  paa  det 
frie  Gods ;  den  store  Besiddelse  kan  ofte  bedre  end 
den  middelstore  eller  den  lille  sikre  stadigt  Arbejde  og 
ligelig  Fortjeneste  Aaret  om ,  saavel  som  en  kyndig 
Arbejdsledelse  der  fremmer  Udviklingen  til  Dygtighed. 
Naar  Arbejderens  Dagværk  bliver  større,  er  en  For- 
højelse af  Akkordlønnen  overflødig  og  en  Forhøjelse 
af  Daglønnen  overkommelig. 

Hvis  Majoraterne  skal  gaa  over  til  fri  Ejendom, 
bør  man  søge  at  bevare  Hovedmassen  af  Skovene  som 
et  samlet  Brug.  Man  kunde  f.  Eks.  paabyde,  at  højst 
20  "/o  af  Arealet  maatte  sælges  fra;  det  kan  være 
rationelt  at  afhænde  saadanne  isoleret  beliggende  Skove, 
hvis  Bestyrelse  er  forholdsvis  dyr,  og  som  kan  følge 
med  Hovedgaarde ;  at  der  er  Skov  til  en  stor  Ejen- 
dom, gør  det  behageligere  at  besidde  den  og  lettere 
at  sælge  den;  Skoven  -|-  Gaarden  er  altsaa  mere  værd 
end  Summen  af  Prisen  for  de  to  Arealer,  naar  disse 
sælges  hver  for  sig.  Kun  hvor  der  hører  meget  store 
Skovstrækninger  til  Majoratet,  vil  det  være  rimeligt  at 
tillade  en  Deling,  f.  Eks.  i  Parter  paa  mindst  1000  ha. 
En  samlet  Skov  bør  ikke  kunne  deles.  Maaske  kunde 
man  ogsaa  begrænse  Retten  til  at  omsætte  Skovejen- 
dommen, saa  at  den  visse  Aar  maatte  blive  i  samme 
Ejers  Besiddelse,  og  endelig  vilde  en  Omordning  af 
Statens  Tilsyn  med  de  private  Skove  vistnok  være  en 
nødvendig  Følge  af  Majoratsbaandets  Ophævelse. 

Park    og    Have     omgiver     Herresædet.       I     vort 

barske  Klima  har  P^avebrugets  og  Gartneriets  forskel- 
lige Former  ublide  Kaar,  men  forholdsvis  gode  er  de 
dog  ved  de  store  Herresæder,  hvor  man  har  Raad  til 
og  Sans  for  den  Art  af  Skønhed  og  Luksus,  som  er 
knyttet  til  Have  og  Park.  Hvad  der  er  begyndt  som 
en  Herlighed  for  et  lille  Mindretal,  har  mangen  Gang 
fortsat  sig  ud  i  Befolkningens  brede  Lag  eller  har  af- 
født et  særligt  Erhvervsgartneri.  Herresæderne  har  her 
i  vore  Dage  en  lignende  Betydning  som  fordum  Klo- 
strene og  de  store  kongelige  Haver ;  men  jo  mindre 
Godserne  bliver,  desto  mindre  vil  man  vistnok  ofre 
paa  deres  Havebrug  og  Parkvæsen. 

En  Del  af  Majoraternes  Herresæder  eller  Slotte 
er  vel  uden  arkitektonisk  eller  historisk  Værdi ;  men 
mange  af  dem  har  Betydning  for  hele  Landet,  de  er 
et  Stykke  dansk  Kunst  og  dansk  Historie,  hvoraf  vi 
paa  en  Maade  alle  er  Medejere.  Nogle  Herresæder 
vilde  vel  blive  holdte  vedlige,  selv  om  Godserne  gik 
over  til  fri  Ejendom ;  vi  ser  jo,  at  flere  af  Landets 
skønneste  og  bedst  behandlede  gamle  Borge  er  i  pri- 
vat Eje;  men  ofte  vilde  der  dog  vist  under  de  nye 
Forhold  fattes  Pengemidler  til  at  bebo  og  bevare  de 
gamJe  Herresæder  og  betale  Ejendomsskatter  af  dem. 
Det  er  enorme  Summer,  Majoratsbesiddere  i  det  sidste 
halve  Aarhundrede  har  ofret  paa  Restaurering,  af  God- 
sernes smukke  gamle  Bygninger,  medens  de  tilsvarende 
Opgaver  for  Byernes  Vedkommende  som  oftest  maa 
løses  af  det  Offentlige  eller  af  Foreninger. 


Foruden  disse  haandgribelige  Værdier  maa  vi  endnu 
regne  med  nogle  immaterielle  Goder: 

Hjemsta vnsfølelsen  er  en  social  Værdi,  i  vore 
Dage  hvor  en  stigende  Del  af  Befolkningen  flytter  om 
fra  Sted  til  Sted.  Hvis  alle  var  bundne  til  Hjemstav- 
nen, vilde  Følgen  blive  Stilstand  og  Forsumpning;  men 
lige  saa  uheldig  er  den  modsatte  Yderlighed.  I  de 
mindre  Brug  vil  vel  en  anselig  Del  af  Slægterne  bevare 
Stillingen  som  Ejere  eller  Brugere  gennem  flere  Led, 
men  for  de  større  Ejendommes  Vedkommende  vil 
Majoratsbaandet  byde  den  største  Sikkerhed. 

Fremdeles  er  det  et  Samfundsgode,  at  Majoraterne 
normalt  er  gældfri.  Det  er  godt,  at  ikke  alt  kan 
prioriteres  uden  Grænse,  efter  Ejerens  Behag.  Hvis 
Majoraterne  frigøres,  vil  de  i  Regelen  blive  prioriterede, 
om  ikke  før  saa  naar  de  ved  Arv  gaar  over  til  det 
næste  Slægtled.  I  det  ansete  Nordsjællands  Venstre- 
blad for  14.  Maj  1908  (optrykt  som  Nr.  83  af  »Ret« s 
Smaaskrifter)  har  da  ogsaa  en  Forfatter,  der  under- 
skriver sig  »Georgist*,  med  Styrke  angrebet  vor  Tids 
Arbejde  for  Majoraternes  Overgang  til  fri  Ejendom, 
idet  han  peger  paa  Farerne  ved  den  frie  Ret  til  Priori- 
tering, 

Skønhed  af  mange  Arter  er  knyttet  til  Len  og 
Stamhuse,  hvis  Besiddere  gennemgaaende  med  megen 
Liberalitet  giver  Publikum  Adgang  til  at  nyde  dette 
Gode.  Nye  Ejere,  i  mindre  Forhold  og  uden  Tilknyt- 
ning til  Egnen  eller  til  Stedets  Traditioner,  vilde  vist- 
nok ofte  benytte  sig  af  Lovgivningen  om  Hegn  og 
Markfred  til  at  drage  mere  snævre  Grænser  for  den 
offentlige  Adgang  til  Skov  og  Strand,  Park  og  Have, 
og  til  selve  Herresædet  med  dets  Samhnger  og  Kunst- 
skatte. 

Endnu  en  Del  af  Majoraterne  maa  omtales :  det 
er  de  anselige  Fideikommis-Kapitaler,  som  hører 
til  Godserne,  og  som  overvejende  stammer  fra  Salg  af 
Fæstegods.  Den  almindelige  Mening  gaar  vist  i  Ret- 
ning af  at  bevare  Baandet  paa  Kapitalen,  naar  blot 
Jordegodset  bliver  fri  Ejendom ;  Grundlovens  §  93  taler 
ogsaa  kun  om  Godserne,  ikke  om  Kapitalerne,  og  det 
er  tilladt  at  oprette  Pengefideikommisser,  hvilket  af  og 
til  forekommer.  Nogen  væsentlig  Samfundsinteresse 
synes  der  mig  ikke  at  være  knyttet  til  det  fideikom- 
missariske  Baand  paa  Kapital;  men  under  alle  Omstæn- 
digheder er  der  alvorlige  Ulemper  ved  at  have  store 
Fideikommiskapitaler  knyttede  til  gældfrit  jordegods. 
Selvfølgelig  maa  man  have  nogen  Driftskapital  til  en 
saa  stor  Virksomhed,  ligesom  et  Reservefond  af  pas- 
sende Størrelse  kan  have  Betydning  i  vanskelige  Tider; 
men  dertil  behøves  ikke  de  mange  Millioner. 

Faren  er  her  en  dobbelt:  Besidderen  kan  fristes 
til  at  føle  sig  mere  som  Rentier  end  som  Godsejer; 
hans  økonomiske  Velfærd  er  ikke  mere  knyttet  til 
Godsets  Drift,  han  er  ikke  mere  solidarisk  med  det 
saaledes  som  hans  Forfædre,  der,  ofte  lige  op  til  Mid- 
ten af  det  19de  Aarhundrede,  trods  deres  uhyre  Besid- 
delser var  alt  andet  end  rige  paa  kontante  Penge. 
Det  kan  da  tænkes,  at  Besidderen,  med  Støtte  i  Fidei- 
kommiskapitalen, betragter  Herresædet  som  et  Land- 
sted, Skovene  og  Markerne  som  en  Vildtbane,  til  Skade 
for  Godset  og  dets  Drift.  —  Den  anden  Fare  ved  de 
store  Kapitaler  er,  at  Besidderen  kommer  ind  paa  at 
føle  sig  som  Kapitalist,  medens  man  netop  i  den  soci- 
ale Ligevægts  Interesse  maa  ønske,  at  der  bestaar  et 
vist  Modsætningsforhold  mellem  Aristokratiet  og  Pluto- 


io6 

kratiet.  Naar  man  sætter  »1912«  og  »Pengevælde<  i 
Steden  for  »1660«  og  »Enevælde«,  kan  man  her  godt 
anvende  Hørups  Ord,  at  det  er  »ikke  sagt,  at  de 
brave  Folk,  der  lod  sig  tage  ved  Næsen  i  1660,  ikke 
havde  været  nok  saa  fornuftige,  dersom  de  havde 
tænkt  noget  mindre  paa  at  køre  Adelen  ud  af  Spillet 
og  noget  mere  paa  at  komme  til  at  spille  med  selv.« 
(Artikler  og  Taler,  II.  S.    173). 

Man  vil  af  disse  Betragtninger  forstaa,  at  Samfun- 
det efter  Forfatterens  Opfattelse  har  større  Udsigt  til 
Tab  end  til  Vinding  ved  at  lade  Len  og  Stamhuse 
gaa  over  til  fri  Ejendom.  Men,  vil  man  sige:  Respekt 
for  Grundlovens  §  93  (Junigrundlovens  §  98),  der 
byder,  at  »Intet  Len,  Stamhus  eller  Fideikommisgods 
kan  for  Fremtiden  oprettes;  det  skal  ved  Lov  nærmere 
ordnes,  hvorledes  de  nu  bestaaende  kunne  overgaa  til 
fri  Ejendom.«  Meget  taler  ganske  vist  for  den  Betragt- 
ning, som  A.  S.  Ørsted  gjorde  gældende  i  den  grund- 
lovgivende Rigsforsamling,  at  man  ikke  burde  vedtage 
Løfteparagrafer,  der  vil  sætte  den  kommende  Tid  .  .  . 
ud  af  Stand  til  at  ordne  disse  F'orhold  paa  den  Maade, 
som  den  lovgivende  Magt  da  maatte  finde  hensigts- 
mæssig ;  det  var  et  sælsomt  Resultat  af  Tidens  Libe- 
ralisme, at  den  for  at  faa  brudt  nogle  gamle  Bestem- 
melser, der  tog  Sigte  paa  Fremtiden,  indsatte  nye  Be- 
stemmelser, som  nu  et  Par  Menneskealdre  senere  skal 
føles  bindende  for  os.  —  Men  Paragrafen  staar  der  jo 
unægtelig,  med  sit  Paabud  om  at  det  skal  bestemmes, 
hvorledes  de  bestaaende  Majorater  han  overgaa  til  fri 
Ejendom. 

Hertil  maa  dog  bemærkes,  at  Grundlovens  Paabud 

i  Hovedsagen  er  efterkommet.  I  1849  hørte  vistnok 
over  20  °/o  af  Landets  Hartkorn  til  Majorater;  1885 
var  Tallet  omtrent  10  (V.  Falbe  Hansen  i  Danmarks 
Statistik  Bd.  II,  S.  296);  nu  er  det  næppe  over  7 — 8%, 
og  heraf  er  en  stor  Del  Fæstegods,  som  Besidderen 
kan  (har  Ret  til  at)  lade  overgaa  til  Selveje  iflg.  Lov 
21.  Juni  1854.  Tilbage  bliver  saaledes  kun  4 — 5  "/o. 
eller  7.5 — Vi  ^^  ^^^  Hartkorn  hvormed  man  i  1849  be- 
skæftigede sig*). 

Endvidere  maa  man  undersøge,  hvorledes  Grund- 
lovens Bud  er  opstaaet  og  begrundet.  Vi  maa  her  gaa 
tilbage  til  Stændertidens  første  Dage.  Allerede  1836 
foreslog  Herredsfoged  With  i  Viborg  Stænderforsam- 
ling »med  Hensyn  til  at  det  meste  Fæstegods  i  Dan- 
mark findes  under  Len  og  Stamhuse«,  at  disse  skal 
have  Ret  til  at  sælge  det.  I  de  følgende  Aar.  1838 — 
46,  arbejdede  With,  Drewsen  og  Balthazar  Chri- 
stensen m.  fl.  for  denne  Sag,  dels  i  Viborg  Stænder- 
forsamling, dels  i  Roskilde;  men  efterhaanden  steg 
Kravene,  og  man  androg  om  at  »standse  al  videre 
Oprettelse  af  Len,  Stamhuse  eller  Majorater,  indtil  det 
.  .  .  kan  vorde  afgjort ,  om  hvorvidt  og  hvorledes  des- 
lige Landbesiddelser  fremtidigt  kunne  tilstedes«  (Ros- 
kilde Stændert.  1844  Sp.  1099).  Ret  til  at  sælge  Fæste- 
godset uden  Tab  af  Majoratets  Privilegier  blev  givet 
ved  Kundgørelse   10.  Juli   1846. 

Angrebet     paa    Majoratsinstitutionen    rettedes    for- 


*)  En  Række  Forsøg  paa  1851—73  at  gennemføre  en  Lov  om 
Overgangen  til  fri  Ejendom  er  refererede  i  Gustav  Ciraae: 
De  om  Len,  Stamhuse  og  Fideikommisjjodsers  Overgang  til  fri 
Ejendom  tidligere  fremsatte  Forslag  og  deres  Behandling  i 
Rigsdagen,   19 10. 

trinsvis  mod  tre  Punkter:  Privilegierne,  Baandene  og 
Fæstevæsenet. 

Som  Forholdene  efterhaanden  havde  udviklet  sig, 
var  Godsejernes,  særlig  Lensbesiddernes,  store  Privi- 
legier, i  Form  af  Skattefrihed  eller  Skattelettelse, 
Kaldsret  m.  m.  m.,  ganske  urimelige,  og  de  forsvandt 
da  ogsaa,  til  Dels  allerede  før   1848. 

Mod  selve  det  System,  at  lægge  Baand  paa  den 
frie  Disposition  over  Jorden,  rejste  sig  Tidens  økono- 
miske Liberalisme,  samtidig  med  at  der  stadig  blev 
oprettet  nye  Majorater.  Falbe  Hansen  regner  (Stavns- 
baandsløsningen  og  Landboreformerne.  II,  S.  96),  at 
der  var 

Aar  1700  1740  1770  1790  1807  1S41  1850 

tirevskaber  ...  6  12  14  16  17    ig    19 

Baronier 13  12  15  16  13    12    14 

.Stamhuse  ....  5  13  42  48  38  41  46 

I  alt  ...  24    37    71    80    68    72    79 

Særlig  paa  Lolland  og  den  fynske  Øgruppe  var  en  stor 
Del  af  Jorden  bunden,  og  man  kan  vel  forstaa,  at  den 
hberale  Opposition,  ligesom  et  halvt  Aarhundrede  tid- 
ligere C.  D.  F.  Reventlow,  saa  en  Fare  i  Majora- 
ternes  Vækst.  Men  medens  den  store  Bondeven  fra 
Landboreformernes  Tid,  der  selv  var  Besidder  af  et 
og  senere  af  to  Grevskaber,  dømte  ud  fra  et  grundigt 
Kendskab  til  de  baandlagte  Ejendomme,  har  saa  vidt 
vides  ingen  af  Førerne  for  den  liberale  og  bondeven- 
lige Bevægelse  i  Fyrrerne  kendt  Majoratsgodserne  inde- 
fra; ved  et  mærkeligt  Træf  stammer  de  af  disse  Mænd, 
der  var  fødte  paa  Landet,  fra  Egne,  hvor  Len  og 
Stamhuse  ikke  spillede  nogen  Rolle,  og  dette  Forhold 

gentager    sig    op    mod  vore  Dage,    lige  til  Chr.  Berg 
og  V.  Hørup. 

iVIedens  With,  Bz.  Christensen  og  Orla 
Lehmann  vistnok  i  og  for  sig  var  Modstandere  af 
Baand  paa  Jorden,  blev  det  dog  især  Fæstevæsenet, 
om  hvilket  Kampen  kom  til  at  staa.  Til  Dels  bundede 
vel  Uvillien  mod  Livsfæstet  i  Mangler  ved  den  davæ- 
rende Ordning  af  Fæsteinstitutionen  og  i  Misbrug  som 
havde  indsneget  sig,  med  eller  mod  Loven;  men  lige 
saa  vigtig  var  den  fra  Fortiden  nedarvede  Følelse  af 
Fæstebønderne  som  en  Underklasse.  Trods  Indsigelser 
fra  flere  Sider  kommer  denne  Opfattelse  stærkt  frem  i 
Stændernes  Forhandlinger,  og  i  sin  Skildring  af  det 
1 8de  Aarhundredes  Landboreformer  fremhæver  C.  F. 
Wegener,  hvorledes  Fæstebonden,  idet  han  bliver 
Selvejer,  skal  »afkaste  Slavens  Sind  og  indtage  en 
værdig  Plads  i  det  borgerlige  Selskab«,  et  Udtryk  som 
langtfra  passer  paa  alle  Fæsterne,  og  som  viser  en 
naiv  Tro  paa,  at  Overgangen  til  at  blive  Selvejere 
straks  skulde  omskabe  Menneskene  i  deres  eget  og 
andres  Omdømme  saavel  som  deres  Sindelag. 

Sikkert  er  det,  at  »Folk  uden  for  Bondestanden« 
paa  Landet  ligesom  Købstædernes  Borgere  og  Embeds- 
mænd ofte  saa  ganske  urimeligt  ned  paa  Bønderne. 
Men  disse  havde  næppe  ganske  Ret,  naar  de  i  saa 
høj  Grad  gav  Fæstevæsenet  Skylden:  ogsaa  Selvejeren 
eller  Arvefæsteren  betragtede  man  fra  oven,  endnu 
efter  Bondens  Frigørelse  i  1788.  Eksempelvis  kan  her 
peges  paa  de  grovkornede  Løjer,  Frederiksborg  Skole- 
disciple henimod  Aar  1800  tillod  sig  over  for  Egnens 
Bønder,  som  jo  allerede  en  halv  Snes  Aar  tidligere 
begyndte  at  blive  Arvefæstere  med  Ret  til  at  sælge  og 

pantsætte  (Kommandør  Paludans  Erindringer,  1908, 
S.  30 — 37),  og  paa  den  Omtale  Bønderne  fik,  naar  man 
drøftede  Spørgsmaalet  om  Oprettelsen  af  en  højere 
landøkonomisk  Læreanstalt  (Den  kgl.  Veterinær-  og 
Landbohøjskole  1858 — 1908,  Festskrift,  S.  20).  Selv 
en  trofast  Bondeven  som  Rasmus  Sørensen  skriver 
i  et  Anfald  af  Mismod,  1843:  j>  Førend  Bønderne  op- 
læres ved  en  anden  Skolegang  til  at  kunne  læse  og 
tænke,  er  de  ikke  værd  at  sparke  til  engang,  langt 
mindre  skrive  for  s.     (Almuevennen   1875,  S.   575). 

Medens  den  med  Landboforhold  fortrolige  Drew- 
sen vel  ønskede  Livsfæstet  indskrænket,  men  ikke 
ganske  afskaffet  (Roskilde  Stændert.  1840  I,  892),  var 
J.  A.  Hansen  til  det  sidste  en  ubetinget  Tilhænger 
af  at  indføre  Selveje.  Men  hvor  højt  begavet  end 
denne  Fører  var,  synes  det  dog,  som  om  han.  Køb- 
stadmanden ,  saa  noget  udvendigt  paa  Fæstesagen. 
Selv  fortæller  han,  hvorledes  han  fordybede  sig  i  Land- 
bolovgivningen, da  det  viste  sig,  at  Almuevennen« 
ikke  kunde  vente  nogen  Tilslutning  fra  Købstæderne; 
det  er  om  Tidspunktet  1843,  altsaa  da  han  var  37  Aar 
gammel,  at  han  skriver:  Jeg  kastede  mig  med  Iver 
og  Interesse  paa  Landboforholdene,  som  hidtil  havde 
været  mig  fremmede  (Almuevennen  1875,  S.  585,  jfr. 
575  ^S  811).  Det  var  Fæstespørgsmaalets  juridiske 
Side,  paa  hvilken  han  anvendte  sin  Skarpsindighed.  I 
social  Henseende  var  han  greben  af  en  stærk,  næsten 
sygelig  Underklassefølelse;  endnu  om  hans  sidste  Leve- 
aar  hedder  det,  at  naar  han  >kom  til  et  Møde,  var  hans 
første  Ord :  :  Vi  kommer  her  efter  Indbydelse  for  at 
forsvare  vor  Politik«.  Altid  Undskyldninger«.  Hans 
Parti    var    »langt    nede,    ikke    blot    i    Modpartens  Om- 

dømme,  men  i  sit  eget  .  .  .  Fordringen  om  Ligeberet- 
tigelse stredes  med  Følelsen  af  Mangel  paa  Jævnbyr- 
dighed.«    (V.  Hørup:  Anf.  St.,  I,  S.  4). 

Lige  saa  utrættelig  som  J.  A.  Hansen  arbejdede 
D.  G.  Monrad  paa  at  faa  os  »bort  fra  denne  middel- 
alderlige Indretning-  og  roste  sig  af,  at  han  i  1861 
var  med  til  at  indgive  Fæsteforholdet  »en  mild,  lang- 
somt men  sikkert  dræbende  Gift.«*)  Men  hvis  han 
muligvis  i  Fyrrerne  har  set  Fæsteren  som  undertrykt, 
saa  var  han  i  hvert  Fald  senere  aldeles  ikke  sentimen- 
tal, naar  han  talte  om  Fæstebondens  Kaar;  i  Sogne- 
livet er  »Aristokraterne  .  .  .  Gaardmændene,  de  være 
Fæstere  eller  Selvejere«  \  »det  gælder  kun  om  at  bringe 
en  Del  af  Sognets  store  og  mægtige  Mænd,  der  sidder 
lunt  inden  Vægge,  i  en  endnu  lunere  Stilling«  ved  at 
lade  Fæstegaardene  gaa  over  til  Selvejendom.  Det 
var  ud  fra  en  almindelig  liberal-økonomisk  Betragtning, 
at  han  ønskede  Fæstevæsenet  afskaffet. 

I  sine  Angreb  paa  Len  og  Stamhuse  fik  Oppositi- 
onen virksom  Støtte  hos  en  Række  Proprietærer  og 
Ejere  af  det  fri  Jordegods,  som  vel  kan  have  været 
noget  jaloux  paa  Godsejernes  Overklasse,  Majorats- 
besidderne.  Men  det  vægtigste  Indlæg  mod  den  fidei- 
kommissariske  Besiddelse  kom  fra  en  Mand,  som  sam- 
tidig var  Historiker  og  Godsejer,  H.  F.  J.  Estrup, 
der  i  1845  udgav  et  Skrift  om  »De  danske  Majorater«, 
og  her  fremførte  omtrent  alt,  hvad  der  kan  siges  mod 
denne  Institution.  Estrup  udtrykker  sig  dog  meget 
moderat:  han  ønsker  ikke,  at  de  bestaaende  Majorater 

*)  Naar  intet  andet  siges,  stammer  Citater  af  Monrad  i  det  føl- 
gende fra  hans  to  Samlinger:  Politiske  Afhandlinger,  1S69  — 71. 
og  Politiske   Breve.    1874—82. 

skal  ophæves,  men  har  kun  den  Mening,  at  deres 
Baand  kan  og  bør  »løsnes  paa  enkelte  Punkter,  og  at 
det  overhoved  ikke  er  ønskeligt,  at  Majoratsgodsernes 
Antal  her  i  Landet  yderligere  forøges  eller  overskrider 
et  vist  Maksimum,  i  Senere  blev  Skriftet  omarbejdet 
stærkt  og  overs it  paa  Tysk  (Samlede  Skrifter  Bd.  III). 

Estrups  Arbejde,  der  fik  en  meget  velvillig  refe- 
rerende Omtale  i  det  af  Monrad  redigerede  Dansk 
Folkeblad,  har  haft  en  stor  Indflydelse  paa  Samtiden 
og  vistnok  ikke  mindst  paa  Monrad,  Grundlovsud- 
kastets  Koncipist,  der  i  øvrigt  dengang  synes  at  have 
beskæftiget  sig  langt  mindre  med  Majoratsinstitutionen 
end  med  Fæstevæsen,  Udstykning  og  Hoveri-Afløsning. 
Forholdene  skulde  dog  bringe  ham  i  Opposition  til 
Majoraterne;  hans  urolige  Sind  og  hjemløse,  for  ikke 
at  sige  fredløse,  Barndom  kan  vel  ogsaa  dengang  have 
hindret  ham  i  at  forstaa  Hjemstavnsfølelsens  Værdi. 
Ved  sin  Ven,  den  senere  Martsminister,  Grev  Frede- 
rik Marcus  Knuth,  blev  han  1846  kaldet  til  Sogne- 
præst i  Vester  Ulslev,  omtrent  midtvejs  mellem  Rødby 
og  Nysted.  Byen  laa  altsaa  langt  fra  Knuthenborg, 
og  Monrad  har  vel  næppe  under  sit  toaarige  Ophold 
paa  Lolland  haft  megen  Lejlighed  til  at  blive  bekendt 
med  den  dygtige  og  frisindede  Ledelse  af  det  Grev- 
skab, hvortil  Kirken  hørte.  Men  hvor  han  vendte  sig 
hen,  saa  han  Len  og  Stamhuse;  de  raadede  tilsammen 
over  mere  end  Halvdelen  af  Lolland,  og  efter  at  Stam- 
huset Gammelkjøgegaard  var  oprettet  1845  paa  Sjæl- 
land, kom  nu  1847  Vennerslund  paa  Falster,  der  ellers 
siden  det  store  Domænesalg  1766  havde  været  næsten 
udelukkende  frit  Gods. 

Det    kunde    se    truende    ud,     og    liertil    kom,     at 

Monrad,  der  boede  omgiven  af  store  Avisgaarde, 
saa  meget  mørkt  paa  disse ;  nogle  Aar  senere  siger 
han,  at  »navnlig  paa  de  store  Gaarde  hersker  en  saa 
dyb  Fordærvelse,  at  man  vanskelig  skal  kunne  finde 
den  større  noget  andet  Sted  ...  en  saadan  stor  Gaard 
med  det  behørige  Sæt  Malkepiger  og  saa  fremdeles« 
(Folkethingets  Forh.  iS^^/gg,  Sp.  319).  Det  turde  vel 
være,  at  Uvillien  mod  Stordriften  er  gaaet  over  paa 
Storbesiddelsen. 

En  provisorisk  Forordning  af  17.  Maj  1848  op- 
hævede den  i  Danske  Lov  hjemlede  Ret  til  at  oprette 
Sædegaarde  til  Stamhuse,  hvilket  begrundes  ved,  at 
en  saadan  Oprettelse  »lægger  et  under  de  nu  indtraadte 
Forhold  ikke  ønskeligt  Baand  paa  den  frie  Afbenyttelse 
af  disse  Ejendomme  og  navnligen  hindrer  det  derunder 
hørende  Fæstegodses  Overgang  til  fri  Ejendom«  (ud- 
førligere  Motiver    findes    i   Departementstidende    1848, 

S.  153—155)- 

1  sit  første  Grundlovsudkast  havde  Monrad  iflg. 
A.  D.  Jørgensen  foreslaaet,  at  den  særlige  Arvegang 
i  Len  og  Stamhuse  skulde  bortfalde  senest  med  de 
nu  fødte  (Danmarks  Riges  Hist.  VI  a,  S.  426);  men 
det  Udkast,  Martsministeriet,  i  hvilket  som  bekendt 
tvende  danske  Lensgrever  havde  Sæde,  fremsatte  tor 
den  grundlovgivende  Rigsforsamling,  siger  kun.  (§  79), 
at  »Intet  Len,  Stamhus  eller  Fideikommisgods  kan  for 
Fremtiden  oprettes;  de  nu  bestaaende  kunne  med  alle 
Berettigedes  Samtykke  overgaa  til  fri  Ejendom.« 

Medens  Udvalget  sluttede  sig  til  den  første  Be- 
stemmelse, fandt  det  med  Rette,  at  den  sidstnævnte, 
»som  har  til  Hensigt  at  aabne  en  Mulighed  for  Over- 
gangen af  de  nu  bestaaende  [Majorater]  til  fri  Ejendom  <:, 

Nationalekonomisk  Tidsskrift.    L.  8 

»lider  af  en  Uklarhed,  der  kun  kan  hæves  ved  en  i 
det  Enkelte  gaaende  Lov«,  og  foreslog  derfor  at  ud- 
skyde Spørgsmaalet  ved  at  formulere  Paragrafen  saa- 
ledes,  som  den  nu  staar  i  Grundloven,  men  forventede 
(§  86,10)  ganske  vist,  at  en  Lov  vilde  blive  given  saa 
snart  som  muligt.  Ordføreren,  Hall,  der  gennem  sin 
Ven  og  Rejsefælle  Fr.  M.  Knuth  maa  have  kendt  en 
Del  til  Lensbesiddelserne,  betonede,  at  Overgangen  til 
fri  Ejendom  »paa  ingen  Maade  .  .  .  skulde  tilstedes 
uden  Hensyn  til  Besiddernes  og  de  Arveberettigedes 
Ret«. 

Forhandlingen  var  ganske  kort,  ved  iste  Behand- 
ling næppe  i  Time,  ved  2den  Behandling  endnu  kortere. 
Foruden  Ørsted  talte  Besidderen  af  Tølløse,  Baron 
Zeuthen,  mod  Forslaget  og  anbefalede  at  give  al- 
mindelig Ret  til  at  oprette  Stamhuse  «f.  Eks.  som  i 
England,  eller  for  3  Generationer«.  Et  Forslag  af  Rée 
og  Grundtvig  om  at  ændre  »med  alle  Berettigedes 
Samtykke«  til  »med  de  nærmest  Berettigedes  Sam- 
tykke«  kom  ikke  til  Afstemning. 

Monrad  har  haft  saa  stor  Betydning  for  vor 
konstitutionelle  Udvikling,  at  vi  bør  se,  hvorledes  hans 
Opfattelse  gennem  Tiderne  forandrede  sig.  Som 
Folketingsmand  sendte  han  1851  Justitsministeriet  et 
Forslag  om  Overgang  til  fri  Ejendom,  der  blev  skarpt 
kritiseret  af  Generalprokurøren,  T.  Algreen-Ussing 
(G.  Graae:  anf.  St.  S.  5,  jfr.  Reskriptsamlingen  185 1). 
Maaske  har  han  ogsaa  i  1860.  som  fungerende  Inden- 
rigsminister forberedt  et  Lovforslag  om  Sagen  (F. 
Krogh:  De  danske  Maj orater,  1868,  S.  9),  men  det  er 
i  saa  F'ald  ikke  blevet  fremsat. 

Efter  i  1869  at  være  kommen  hjem  var  Monrad 
til  en  Begyndelse  ganske  vel  tilfreds  med  den  revide- 
rede Grundlov,  men  senere  saa  han  med  dyb  Bekym- 
ring paa  den  voldsomme  Forfatningskamp.  Han  havde 
vel  i  1870  udtalt  sig  for  at  opfylde  Grundlovens  §93, 
men  samtidig  nævnte  han  dog  Lensbesidderne  som  en 
fremtidig  Bestanddel  af  et  i  god  Betydning  konserva- 
tivt Parti,  hvorimod  han  ønskede  al  anden  Adel  af- 
skaffet. »Lensbesidderne  vilde  herved  komme  til  at 
rage  frem  som  store  frit  staaende  Træer.  Da  deres 
Antal  ikke  er  stort,  vil  det  ikke  kunne  skade;  det  vil 
pynte  i  Landskabet«.  Senere,  i  1878,  udfører  han 
dette  nærmere  saaledes,  med  en  meget  tydelig  Adresse 
til  Tidens  politiske  Situation:  > Jeg  tror,  at  man  er  beret- 
tiget til  at  vente  at  finde  netop  hos  Lensbesidderne  den 
fine  konservative  Takt,  der  forstaar  i  rette  Tid  at  gøre 
Modstand  og  give  efter,  den  dybe  Ærbødighed  for  det 
Lovlige,  der  ej  vil  tilstede  dem  at  forvride  Forfatning^en 
af  Had  til  usympatetiske  politiske  Skikkelser.  Den  i 
Sandhed  aristokratiske  Minister  . .  .  hans  Selvfølelse  vil 
være  for  stor,  til  at  han  kan  finde  sig  i  at  være  en 
magtesløs  Magthaver,  en  Minister,  der  ej  kan  sætte 
noget  igennem«.  Men,  siger  han  senere,  i  1882,  hvor 
han  sammenligner  Livet  med  et  Karneval:  ;Det  væ- 
sentlige er  Sindelaget,  Dygtigheden.  En  spiller.  Greve, 
en  anden  Bonde;  bag  Koulisserne  er  de  hinandens 
Lige.  Det  politiske  Liv  skal  ligne  Livet  bag  Koulis- 
serne«. 

Paa  dette  Tidspunkt  var  Monrad,  70  Aar  gam- 
mel, atter  Medlem  af  Folketinget,  hvor  han  vel  indtog 
en  mæglende  Holdning,  men  dog  i  Hovedsagen  sluttede 
sig  til  Venstre.      I  Samlingen   18^^/33  var  han  Ordfører 

for  tre  Lovforslag  angaaende  Jordspørgsmaal,  som  han 
oprindelig  selv  havde  fremsat  (i  Partiet),  men  som  han 
nu,  efter  at  de  var  omarbejdede,  stillede  sammen  med 
Berg,  Bojsen,  Busk,  Høgsbro,  Hørup  og  Tau- 
ber.  Det  ene  handlede  om  Jordejendommes  Frigørelse 
for  den  døde  Haand,  det  andet  om  Statens  Overtagelse 
af  Fæstegodset  under  Len,  Stamhuse  m.  m. ,  det 
tredje  om  Afløsning  af  forskellige  faste  Afgifter.  Men 
Monrad  undtog  her  udtrykkelig  Lenene  fra  at  regnes 
til  ;den  døde  Haand«  og  udtalte  sig  med  megen 
Varme  om  Lensbesidderne,  skønt  de  paa  dette  Tids- 
punkt næsten  alle  hørte  til  hans  politiske  Modstandere 
(Folket.  Forh.  iS^^/gg,  Sp.  694,  811,  jfr.  Tillæg  A,  Sp. 
2073).  Om  Fæstesagen  afgav  Udvalget  en  Betænkning 
med  mange  værdifulde  Oplysninger;  men  ingen  af  de 
tre  Forslag  kom  til  2den  Behandling.  1886  trak  Mon- 
rad sig  tilbage,   og  Aaret  efter  døde  han. 

Saafremt  man  vil  skride  til  at  forandre  Grundloven 
af  1866,  kunde  man  maaske  ogsaa  ændre  §93  og  der- 
efter reformere  Majorats-Lovgivn ingen,  vække 
denne  Tornerose  der  har  sovet  i  to  Gange  Hundrede 
Aar. 

Det  maa  her  bemærkes,  at  man  administrativt,  ved 
Bevilling,  kan  lade  Majorater  overgaa  til  fri  Ejendom. 
I  Tidens  Løb  er  en  Mængde  Len  og  Stamhuse  op- 
hævede ^  man  har  endog  set,  at  et  Grevskab  i  1823 
blev  stillet  til  Auktion  af  det  Offentlige  for  resterende 
Skatter  (F.  Krogh:  De  danske  Majorater,  1868,  S. 
105).  I  nyere  Tid  har  de  12  Aar  1S99 — igio  bragt 
Frigørelsen  af  ikke  mindre  end  3  Stamhuse:  Fjellebro, 
Rønningesøgaard    og  Overgaard.      Dette  er  vistnok  al- 

mindelig  blevet  opfattet  som  et  socialt  Fremskridt,  en 
Sejr  eller  Gevinst  for  Demokratiet;  men  foreløbig  er 
det  visse  dog  kun,  at  Samfundet,  der  havde  nogen 
Indflydelse  paa  disse  Besiddelser,  uden  Vederlag  har 
opgivet  sin  Ret.  Saa  vidt  vides  er  de  tre  Godser  ikke 
udstykkede  eller  Driften  reformeret  paa  anden  Maade; 
man  har  faaet  tre  frie  Godser  i  Steden  for  tre  Stam- 
huse; men  nu  som  før  er  Driften  overvejende  Stordrift 
(Statskalenderen). 

Det  forekommer  mig,  at  Samfundet  i  saadanne 
Tilfælde  burde  søge  paa  rimelige  Vilkaar  at  komme  i 
Besiddelse  af  noget  Jordegods,  for  hvilket  der  kunde 
være  god  Anvendelse.  »Alle  de  store  Domænesalg, 
vi  har  foretaget  siden  Midten  af  forrige  [o:  i8de]  Aar- 
hundrede,  har  vel  bragt  en  foreløbig  finansiel  Fordel, 
men  har  berøvet  os  en  Fremtidsværdi,  der  var  mange 
Gange  større  end  denne  Fordel«.  (V.  Falbe  Hansen: 
Finansvidenskab  I,  S.  30).  Desuagtet  kan  det  maaske 
forsvares,  at  Staten  afhændede  den  overvejende  Del  af 
sine  uhyre  Godser,  men  næppe  at  den  saa  at  sige  har 
solgt  alt  det  Landbrug-,  over  hvilket  den  havde  Raa- 
dighed.  RiisHansen  har  da  ogsaa  (nærværende 
Tidsskrift  1910,  S.  132)  nævnt  det  som  et  Fremtids- 
maal  >at  Samfundet  efterhaanden  skal  generhverve  den 
jordværdi,  der  nu  befinder  sig  i  privat  Eje«. 

Eksempelvis  skal  anføres,  hvorledes  Staten  kunde 
have  anvendt  en  Del  af  sit  Jordegods  i  Steden  for  at 
sælge  det  for  godt  Køb. 

Først  maa  her  nævnes  de  sociale  Eksperimenter. 
Hvor  en  ny  Form  for  Brug  eller  Besiddelse  melder  sig 
med  Krav  paa  at  blive  prøvet,  maa  den  sædvanlig 
kæmpe    sig    frem    til  at  bhve  Genstand  for  ny  Lovgiv- 

ning,  —  en  Vej  der  er  langsom,  besværlig  og  dyr. 
Det  var  langt  simplere  at  prøve  det  ny  paa  Statens 
Jordegods,  saaledes  at  Lovgrivningsmagten  bemyndigede 
Administrationen  til  at  anstille  sammenlignende  Forsøg 
i  rimeligt  Omfang  med  Lodder  af  forskellig  Størrelse, 
forskellige  Afgiftsformer  osv.  Der  er  i  vore  Dage  en 
Mængde  saadanne  Forslag  fremme,  hvoraf  flere  har 
været  fremdragne  i  dette  Tidsskrift,  og  man  vil  ikke  i 
Længden  kunne  afvise  dem,  men  kan  da  paa  den  anden 
Side  let  blive  tvungen  til  at  indføre  det  ny  i  alt  for 
stor  Udstrækning,  inden  dets  Værdi  er  fastslaaet. 

Skovene  burde  man  i  Hovedsagen  have  beholdt, 
som  Del  af  vort  Statsskovbrug.  Medens  vi  her  i  Lan- 
det fortrinsvis  taler  om  at  sælge  Statens  Skove,  naar 
deres  Forhold  drøftes,  gaar  Bevægelsen  i  de  fleste 
nord-,  vest  -  og  mellemevropæiske  Stater  i  modsat  Ret- 
ning. Ved  at  forhugge  Skovene  tjente  Godskøberne 
1764- — 74  en  væsentlig  Del  af  Købesummen  for  de 
store  Domæner,  som  man  solgte,  da  Krigsrustninger  i 
Forbindelse  med  en  ødsel  og  uordentlig  Statshushold- 
ning  havde  bragt  Staten  paa  Fallitens  Rand. 

Efterhaanden  som  den  moderne  Forskning  i  stig- 
ende Grad  rykker  ud  i  den  fri  Natur  og  ud  i  Befolk- 
ningen, ud  i  det  virkelige  Livs  klare  Dag,  trænger  de 
højere  Læreanstalter  mere  og  mere  til  Jordegods. 
Med  Nutidens  Trafikmidler  kunde  den  daglige  Under- 
visning godt  foregaa  i  Byen,  samtidig  med  at  der  var 
Forbindelse  med  et  Gods,  som  laa  paa  passende  Sted. 
Vi  vilde  endog  finde  et  særdeles  gavnligt,  om  det  var 
paalagt  Professorer  at  tilbringe  et  vist  Antal  Dage. 
fordelte  over  alle  Aarstider,  ude  paa  Landet.  Allerede 
Holberg    har    udtalt,    at    Professorerne    kunde    have 

Udbytte  af  at  komme  i  nær  Forbindelse  med  de  prak- 
tiske Landmænd,  thi  »man  kan  af  dem  lære,  hvorledes 
Jorden  skal  dyrkes ,  Heste  og  Kvæg"  konserveres, 
Skovene  sættes  i  Stand,  Gaarder  bygges  og  en  skik- 
kelig Økonomi  føres«  (Den  kgl.  Veterinær-  og  Land- 
bohøjskole 1858 — 1908,  Festskrift,  S.  3,  hvor  Holbergs 
Forhold  til  Sorø  Akademi  er  nærmere  omhandlet). 
Senere  har  der  været  Planer  om  at  knytte  Stamhuset 
Gammelkjøgegaard  til  Forstundervisningen  (smst.  S,  115). 
Men  det  turde  være,  at  stadig  Forbindelse  med  Land- 
boerne i  en  enkelt  Egn  vilde  have  lige  saa  stor  Værdi 
for  Historikeren,  Sprogmanden  og  Juristen  som  for 
Landøkonomen,  Forstmanden,  Botanikeren  og  Veteri- 
næren. Ludvig  Schrøder  og  den  Kreds,  der  med 
ham  grundlagde  Askov,  har  forstaaet  dette. 

Det  havde  været  sømmeligt  for  Folket  at  give 
den  Konge,  der  med  rund  Haand  delte  ud  af  sin  Magt, 
et  Apanagegods.  Men  da  Frederik  VII  ønskede  et 
Fristed,  maatte  han  købe  Jægerspris  Gods,  saa  vidt 
vides  til  fuld  Værdi.  Og  over  for  det  nye  Kongehus 
kunde  en  TildeHng  af  Apanagegods  vistnok  have  haft 
politisk  Betydning;  men  Staten  solgte  1851  det  skønne, 
minderige  Hald  for  124000  Kr.,  d.  v.  s.  10  000  Kr. 
mindre  end  den  faa  Aar  tidligere  havde  givet.  I  1881, 
da  Godset  atter  skiftede  Ejer,  var  Prisen  231000  Kr. 
(Trap,   Danmark,  IV,   S.  693). 

Undertiden  kunde  Staten  have  haft  stor  Fordel  af 
at  eje  de  Arealer,  paa  hvilke  den  nu  ønsker  at  bygge, 
eller  over  hvilke  der  skal  føres  offentlige  Anlæg.  Og- 
saa  for' de  enkelte  Kommuner  var  det  godt  at  handle 
med  en  Ejer  som  Staten;  selv  om  Kommunen  skulde 
betale    noget    over    gangbar  Pris    for    de  paagældende 

Jorder  eller  yde  et  anseligt  Vederlag  for  at  opnaa  en 
Rettighed,  kunde  man  dog  ofte  faa  en  bedre  og 
billigere  Ordning  end  nu. 

Hvor  Staten  maatte  faa  Lejlighed  til  at  komme  i 
Besiddelse  af  Majoratsgods,  kunde  den  maaske  gen- 
nemføre en  og  anden  af  de  her  nævnte  Planer*). 

Naar  Talen  er  om  bestaaende  Godser,  paa  hvilke 
der  hviler  fideikommissariske  Baand,  maa  man  gøre  sig 
klart,  at  Samfundet  eller  Statsmagten  sidder  inde  med 
en  betydelig  Magt.  Hvis  Besidderen  overskrider  sin 
Kompetence  og  »foretager  Dispositioner,  der  er  til 
Skade  for  Ejendommen  og  de  Successionsberettigede«, 
kan  Ministeriet  »erklære  de  ubeføjede  Dispositioner 
ugyldige,  paalægge  Besidderen  af  egen  Formue  at  er- 
statte den  Skade,  han  maatte  have  tilføjet  Ejendommen, 
sagsøge  ham  ved  Domstolene  eller  udvirke  en  kongelig 
Resolution,  hvorved  Majoratets  Bestyrelse  enten  i  det 
hele  eller  for  en  Del,  f  Eks.  Skovene,  fratages  ham 
og  underlægges  en  særlig  Administration«  (Justitsm. 
Skr.  3.  Juli   1 86 1,  Reskriptsamlingen). 

Ministeriet  meddeler  ikke  Attester  om  en  ny  Be- 
sidders Successionsberettigelse;  men  hvis  den  paagæl- 
dende Retsskriver  nærer  Tvivl  i  saa  Henseende,  kan 
han  afkræve  den  Succederende  Bevis  for  samme  (Ju- 
stitsm. Skr.  24.  Juli  1849).  En  noget  mere  indgaaende 
Kontrol  paa  dette  Omraade  vilde  formentlig  kunne 
gennemføres  administrativt. 

Staten  har  saaledes  en  ikke  ringe  Indflydelse  paa 
Besidderens  Stilling  og  maa  kunne  bruge  sin  Magt  i 
det  Godes  Tjeneste,  hvor  der  er  Fare  for,  at  den  paa- 


*)  Det  efterfølgende    er    en    udvidet   og   omarbejdet  Gengivelse  af 
Foredragets  Slutning. 


121 

gældende  mangler  Evne  til  at  styre  Godset  forsvarligt, 
og  der  maa  formentlig  her  ikke  blot  kunne  tages  Hen- 
syn til  de  besiddende  Familiers  Interesse,  men  ogsaa 
til  de  mange  Beboere,  hvis  Ve  og  Vel  er  knyttet  til 
Godset.  I  Erektionsbrevene  findes  undertiden  Be- 
stemmelser, der  gaar  i  denne  Retning,  saaledes  hedder 
det  om  Stamhuset  Nørholm,  hvis  Opretter  lod  skrive 
over  sin  Dør: 

Tag  immer  noget  for  til  Eftermandens  Nytte, 
Og  lev  som  den  der  skal  herfra  i  Morgen  flytte, 

at  »Ingen,  være  sig  Mand  eller  Kvinde,  hvis  Hushold- 
ning eller  Opførsel  vitterligen  er  ryggesløs,  slet  eller 
lastværdig,  kan  blive  Ejer  af  dette  Stamhus«  (J.  K. 
Rosenørn-Teilmann:  Lidt  om  Nørholm,  1895,  S.  7). 
At  Lensbesidderne  staar  i  et  særligt  Forhold  til 
Statsmagten,  har  man  erkendt  lige  fra  den  Tid,  hvor 
Institutionen  blev  grundlagt.  Enevælden  (o:  Staten) 
krævede  oprindelig  en  vidtgaaende  Troskab  og  »De- 
votion«, af  dem,  men  endnu  langt  senere  kunde  den 
optræde  med  en  vis  Strenghed,  saaledes  i  1840  da 
enkelte  Lensbesiddere  og  flere  Embedsmænd  havde 
underskrevet  Petitioner  om  Skattebevillingsret  m.  v., 
»som,  hvis  de  toges  til  Følge,  vilde  fremkalde  Foran- 
dringer i  Statsforfatningen.  Vi  ville  antage,  at  disse 
ved  Lenspligt  eller  Ed  til  Os,  som  deres  suveræne 
Konge,  bundne  Mænd  ikke  have  overtænkt,  hvad  de 
have  foretaget  sig,  men  Vi  finde  Os  foranlediget  til 
at  paalægge  vort  Kancelli  at  erindre  dem  hver  især 
om  deres  Stands-  eller  Embedspligt,  og  at  advare  dem 
om,  ej  at  tilsidesætte  deres  Ed  og  Pligt,  saafremt  de 
attraa  længere  at  tjene  Os  eller  ville  undgaa  at  anses 
for  et  saadant  Forhold«   (Reskript  31.  Okt.   1840). 

Selvfølgelig  bør  den  Magt,  Staten  her  sidder  inde 
med,  kun  bruges,  naar  det  er  fornødent.  Man  maa 
erindre,  at  det  ikke  er  Besidderens  Person,  der  skal 
bedømmes,  men  den  Tilstand  hvori  Godset  er  eller 
kan  ventes  at  komme.  Maaske  har  han  Ord  for  at 
være  » upraktisk <,  men  dette  betyder  ofte  kun,  at  han 
er  selvstændig  nok  til  at  gaa  sine  egne  Veje,  og  hvis 
han  har  den  for  en  Mand  i  store  Forhold  værdifulde 
Egenskab  at  kunne  vælge  sine  Hjælpere  med  Skøn- 
somhed og  giver  dem  passende  Raaderum.  da  vil  Til- 
standen paa  Godset  blive  god.  Maaske  er  han  en 
daarhg  Økonom,  hvilket  er  slemt  for  ham  og  hans 
nærmeste^  men  derfor  er  det  ikke  sagt.  at  han  lader 
Godset  forfalde,  eller  at  han  udsuger  dets  Beboere; 
Humanitet,  Trofasthed,  Virkelyst  og  en  vis  praktisk 
Dygtighed  kan  jo  godt  være  forenet  med  Ligegyldig- 
hed i  egne  Pengesager. 

Et  Forbud  mod  at  besidde  mere  end  ét  Majorat 
vilde  tøre  til,  at  disse  Besiddelser  blev  fordelte  paa 
noget  flere  Hænder,  saaledes  at  Hjemstavnsfølelsen 
kunde  komme  mere  til  sin  Ret  end  det  nu  er  muligt 
i  de  Tilfælde,  hvor  en  og  samme  Mand  besidder  to 
eller  flere  saadanne  Godser.  I  Erektionspatenterne 
finder  vi  en  Række  Bestemmelser,  der  tilsigter  at  fore- 
bygge en  saadan  Forening;  det  gælder  saaledes  (F. 
Krogh,  anf  St.)  om  Kombinationerne  Baroniet  Zeu- 
then— Det  Schuhnske  Fideikommis;  Stensballe— Juel- 
linge;  Iselingen — Rosenfeldt;  Lerchenborg — Knuthen- 
borg; Restrup — Christiansholm;  det  jydske  og  det  hol- 
stenske Schildenske  Fideikommis;  Rosenholm — Ville- 
strup (en  Del  af  disse  Godser  er  nu  fri  Ejendom). 
For  Godsets  Beboere  er  det  en  Fordel,  at  Besidderen 
tager  fast  Ophold  paa  Herresædet. 

Man  kunde  vel  endog  gaa  et  Skridt  videre  og 
tillade  Deling  af  de  største  Majorater,  som  i  Virkelig- 
heden bestaar  af  flere  sammenlagte  Godser,  og  som 
undertiden,  etter  Fæstegodsets  Salg,  ligger  i  adskilte 
Dele.  Med  Nutidens  intensive  Jordbrug  vilde  en  saa- 
dan  Formindskelse  være  rimelig,  men  den  vilde  næppe 
behøves  i  mere  end  en  halv  Snes  Tilfælde. 

Som  ovenfor  nævnt  findes  der  en  anselig  Rest  at 
Fæstegods  paa  Majoraterne,  idet  nogle  Besiddere  har 
bevaret  denne  Brugsform,  trods  de  væsentlige  Fordele 
som  Lovene  af  21.  Juni  1854,  19.  Februar  1861  og  9. 
Marts  1872  byder  den,  der  vil  sælge  Fæstegodset. 
Den  almindelige  Mening  gaar  vistnok  i  Retning  af  at 
fjerne  Fæstetvangen,  og  en  særlig  Kommission  be- 
handler de  herhen  hørende  Spørgsmaal.  Den  nuvæ- 
rende Konseilspræsident,  Kl.  Berntsen,  har  fremhævet, 
at  Fæstespørgsmaalet  maa  løses,  før  Majoraterne  gaar 
over  til  fri  Ejendom;  »Tænkte  man  sig,  at  Kapitalismen 
fik  Lenene  og  Stamhusene  i  Eje,  vilde  det  blive  til 
stor  Skade  for  Fæsterne«.  Lignende  Udtalelser  er 
fremkomne  fra  anden  Side  (Folket.  Forh.  i9°"/o8.  Sp. 
5 1 19,   5 15 1,   5158,  jfr.  Graae,  anf   St.   S.  41). 

Forf,  nærer  den  Anskuelse,  at  man  i  Fortiden 
havde  alt  for  meget  Fæste,  og  at  man  i  det  i8de,  til 
Dels  ogsaa  i  det  igde  Aarhundrede  gjorde  Ret  i  at 
arbejde  paa  Overgang  til  Selveje.  Men  nu  er  Selv- 
ejendom Regelen  og  Livsfæstet  Undtagelsen,  samtidig 
med  at  man  med  Iver  drøfter  Spørgsmaalet  om  nye 
Former  for  Fæste.  Det  vilde  da  —  set  fra  et  natur- 
historisk Standpunkt  —  være  højst  besynderligt  at 
udrydde  de  sidste  Rester  af  det  gamle  Livsfæste,  hvis 
Indretning  vel  ikke  er  fuldkommen,  men  fra  hvilket 
dog  baade  Jorddrot  og  Fæster  maa  kunne  hente  gavn- 

lige  Ertaringer  til  Brug  ved  den  nye  Ordning.  Det 
var,  som  om  en  Forstmand  vilde  sige:  Nu  gaar  vi  over 
til  at  dyrke  mere  Eg  i  vore  Skove,  og  vi  vil  da  be- 
gynde med  at  udrydde  alle  Landets  Rester  af  gammel 
Egeskov. 

Livsfæstet  sikrer  Fæsteren  en  Livrente,  mod  at 
han  fører  et  arbejdsomt  Liv,  og  giver  ham  samtidig 
Adgang  til  at  uddanne  sin  Søn  til  at  overtage  Fæstet 
efter  ham.  Hvor  det  er  ordnet  paa  rette  Maade,  giver 
det  Plads  for  den  dygtige  Mand,  der  kun  har  liden 
Kapital,  men  evner  at  bringe  noget  ud  af  Jorden,  alt- 
saa,  om  man  vil,  »den  besiddelsesløse  Intelligens«,  der 
er  en  meget  vigtig  Faktor,  i  Landbrug  som  anden 
Steds  i  Samfundet,  medens  man  med  vor  Tids  Jord- 
priser skal  eje  en  betydelig  Kapital  for  at  købe  en 
Landejendom  af  den  beskedne  Størrelse,  at  den  kan 
give  fuld  Sysselsættelse  for,  en  Familie;  den,  der  kun 
har  en  lille  Kapital,  maa  da  enten  nøjes  med  et  Brug, 
som  er  for  HUe,  eller  han  maa  i  alt  for  høj  Grad  prio- 
ritere Ejendommen.  Saa  vidt  Forf.  kender  Landets 
Fæstegods,  staar  det  ikke  tilbage  for  Selvejernes  Brug, 
og  Fæsternes  Higen  mod  at  blive  Selvejere  maa  vist 
nærmest  være  en  Følge  af  den  ældre  Tids  Opfattelse, 
hvorefter  der  skulde  være  en  social  Forskel  mellem  de 
to  Slags  Landbrugtre. 

Hertil  kommer  maaske  en  Forestilling  om ,  at 
Fæsteren  vil  tjene  betydeligt  ved  at  købe,  hvilket  dog 
ikke  er  saa  sikkert.  I  1840 — 45  var  Salgsprisen  for 
en  Tønde  Fæstehartkorn,  solgt  til  Selveje,  kun  det 
halve  af  Prisen  for  Selvejerjord;  1860 — 74  var  Brøken 
omtrent  ^/g;  1875 — 84  ^/g,  men  siden  omtrent  '^j^\  og 
medens    indtil    1884    kun    5 — 10  ^|^)    af  Fæstehartkornet 

blev  solgt  til  Fremmede,  uden  for  Fæsterens  Familie, 
er  Tallet  i  nyere  Tid  15  7o-  (Statist.  Tabelv.  5.  Række 
C  Nr.  4,  S.   169). 

I  Opgangstider  kan  den,  der  køber  dyrt  og  prio- 
riterer stærkt,  vel  endda  klare  sig,  men  naar  Nedgan- 
gen kommer,  vil  den  ramme  ham  haardt.  Det  er  da 
ogsaa  en  Erfaring"  fra  den  store  Landbrugskrise  1818 
— 28,  at  »Fæstebønderne  klarede  sig  bedre  end  Selv- 
ejerne«, og  undertiden  bad  disse  om  at  maatte  blive 
Fæstere  igen  (Falbe  Hansen:  Stavnsbaandsløsningen 
og  Landboreformerne,  II,  S.  33;  H.  P.  Kristensen: 
Landbrugskrisen  i  Danmark  18 18 — 1828,  S.  61 — 63); 
Byrden  var  fortrinsvis  lagt  over  paa  Godsejerens  Skul- 
dre, som  bedre  end  Fæsterens  kunde  bære  den. 

Den  almindelige,  autoriserede  Mening  om  Fæste- 
væsenet er  ganske  vist  meget  afvigende  fra  det  oven- 
for fremsatte.  Men  Forf.  staar  ingenlunde  ene  med 
sin  Opfattelse.  1894  udtalte  saaledes  den  radikale 
Vilh.  Lassen  (Offentligt  Fæste,  1894,  S.  ii):  »Selv- 
ejendom er  intet  økonomisk  Løsen  mere.  Fæste  er 
ikke  blandt  de  Samfundsuretfærdigheder ,  man  mere 
agiterer  imod  ...  de  Bønder ,  der  sidder  paa  Fæste 
nu,  de  bryder  sig  ikke  om  at  købe.  Og  det  er  vistnok 
særdeles  fornuftigt  af  dem.«.  De  første  Sætninger  gæl- 
der næppe  i  vore  Dage,  det  sidste  Punktum  stemmer 
godt  med,  hvad  Lassens  daværende  Modstander,  N. 
Neergaard,  samtidig  har  udtalt  (under  Junigrundloven, 
II,  H.  20,  S.  254).  I  dette  Tidsskrift  har  H.  Waage 
1904,  ligesom  ti  Aar  tidligere  Vilh.  Lassen,  anbe- 
falet Indførelsen  af  offentligt  Fæste.  Den  ovenfor 
omtalte  »Georgist«  siger  endog,  at  »De  nu  tilbage- 
værende Oaser   af  Bøndergods   paa   enkelte  Len    frem- 

byder  i  Virkeligheden  et  social-økonomisk  set  langt 
mere  tiltalende  Skue  end  de  til  fri  Ejendom  overgaaede. 
Paa  Fæstegodserne  hersker  gerne  almindelig  Velstand, 
Afgifterne  er  i  Regelen  saare  rimelige,  til  Bygnings- 
godtgørelse  haves  en  ved  Lov  beskyttet  Adgang,  og 
Fattigdom  kendes  kun  i  ringe  Grad.«  Og  nylig  har 
to  Medlemmer  af  Fæstekommissionen,  de  Herrer  S. 
Berthelsen  og  Emil  Rasmussen,  i  deres  Minori- 
tetsvotum  udtalt,  at  Livsfæstet  maa  anses  for  en  for 
Danmark  ejendommelig  og  særlig  gunstig  Brugsform«, 
saa  at  det  »maa  anses  for  saare  tvivlsomt,  om  der  for 
vor  Bondestand  og  vort  Folk  som  Helhed  er  opnaaet 
saa  store  Fordele  ved  Overgangen  til  Selvejendom, 
saaledes  som  denne  faktisk  er  realiseret,  at  de  epgivgr 
de  meget  betydelige  nationaløkonomiske  og  sociale 
Ulemper,  som  har  vist  sig  nøje  forbundne  dermed«.*) 
I  novellistisk  Form  har  Pastor  J.  Voldum  behandlet 
Spørgsmaalet  ud  fra  lignende  Synspunkter  (Mellem 
Højballe  Bønder.  En  Fortælling  om  Fremskridtsfolk). 
Naar  Livsfæstets  Fortrin  er  fremhævede  ovenfor, 
skal  dermed  dog  ikke  være  sagt,  at  den  nuværende 
Ordning  er  fuldkommen.  Fæsterne  kunde  maaske  være 
mere  uafhængige,  og  paa  den  anden  Side  koster  Byg- 
ningsvæsenet undertiden  saa  meget,  at  den  aarlige  Af- 
gift til  Godsejeren  kun  svarer  til  Renten  af  den  Kapi- 
tal, han  har  anvendt  paa  Byggeriet.  Herved  kommer 
man  atter  ind  paa  at  tage  en   høj  Indfæstning,    til  stor 


*)  Ved  Imødekommenhed  fra  Hr.  S.  Berthelsen  er  vi  i  Stand 
til  allerede  nu  at  citere  det  paagældende  Minoritetsvotum,  der 
foreligger  som  Fortryk  i  191 1.  I  Hovedsagen  vil  Indholdet 
blive  gengivet  under  Titelen  »Fæster,  Jorddrot  og  Samfund«  i 
et  Skrift,  sRet  og  Skel«,  som  Hr.  Berthelsen  udgiver  i  en 
nær  Fremtid. 

Ulempe  for  den  nye  Fæster,  der  paa  anden  Maade 
har  Brug  for  sin  Kapital. 

Hvad  dette  vigtige  Punkt  angaar,  da  synes  Majo- 
ratsbaandet  i  hvert  Fald  at  maatte  begrænse  Retten 
til  Indfæstning  stærkt.  Ligesom  Majoratets  Hoved- 
gaarde normalt  ikke  maa  bortforpagtes  paa  længere 
Tid,  end  Gaardens  Indretning  og  Drift  giver  Anledning 
til,  saaledes  er  det  ogsaa  forbudt  at  bortfæste  Bønder- 
godset paa  saadanne  usædvanlige  Vilkaar,  at  den  kom- 
mende Besidder  derved  præjudiceres,  hvilket  sidste  let 
vil  blive  Tilfældet,  naar  B'æsteren,  til  Gengæld  for  en 
høj  Indfæstning,  slipper  med  at  betale  en  lav  aarlig 
Afgift.  Man  kunde,  hvis  det  nuværende  Livsfæste  i 
Hovedsagen  bevares,  fastsætte,  at  Indfæstningen  paa 
Majoråterne  i  det  højeste  maa  være  lig  et  Aars  Afgift, 
som  en  Slags  Vederlag  for  de  Udgifter  til  Bygnings- 
væsen m.  V.  der  let  følger  af  den  nye  Fæsters  Over- 
tagelse. Til  Gengæld  kunde  da  den  aarlige  Afgift 
være  noget  højere,  end  det  nu  ofte  er  Tilfældet. 

Maaske  man  dog  vil  gaa  til  mere  radikale  Foran- 
dringer   i    Forholdet     mellem    Jorddrot    og    Fæster*). 


*)  Det  vilde  føre  alt  for  vidt  her  at  komme  dybere  ind  paa  det 
overordentlig  vigtige  Spørgsmaal  om  Ejendomsretten  til  Fæste- 
jorden. Majoratsbesidderne  har  vel  gennemgaaende  hævdet,  at 
Godsejeren  ogsaa  ejede  Fæstegodset.  Orla  Lehmann  havde 
i  sin  Tale  paa  50  Aars  Dagen  for  Stavnsbaandets  Ophævelse 
20.  Juni  1838  udslynget  Ordet:  »alt  Bøndergods  ejes  af  Bonde- 
standen« (Kjøbenhavnsposten  22.  Juni  1838),  og  det  fastholdtes 
med  Styrke  af  Bondevennerne,  grebet  af  Peder  Hansen  (Al- 
muevennen 1875,  S.  812,  hvor  J.  A.  Hansen  gengiver  Sæt- 
ningen lidt  anderledes).  N.  Neergaard  giver  i:  Under  Juni- 
grundloven,  II,  S.  248 — 266  en  meget  lærerig  Skildring  af 
Kampen  mellem  disse  lo  Opfattelser  og  viser,  hvorledes  man 
i  sin  Stræben  efter  en  Ordning  var  bunden  af  udenrigspolitiske 
Hensyn,    samtidig    med    at   man   haabede,    at   et   Forlig   maatte 

Allerede  H.  Waage  har  (anf.  St.)  taget  Ordet  for  at 
gaa  over  til  det  saakaldte  Superficiærfæste,  ved  hvilket 
Fæsteren  ejer  Bygningerne,  og  en  saadan  Ordning 
hører  ligeledes  til  det  af  S.  Berthelsen  foreslaaede 
»Normalfæste«.  Hvis  dette  lader  sig  gennemføre  i 
Praksis,  vil  det  være  et  betydeligt  Fremskridt:  Fæste- 
ren kan  ofte  bygge  billigere  end  Jorddrotten,  han  kan 
indrette  sig  som  han  vil,  og  han  vogter  sig  for  Over- 
drivelser, medens  han  paa  den  anden  Side  trygt  kan 
indlade  sig  paa  en  rationel  Forbedring  af  Ejendom- 
mens Bygninger,  og  naar  disse  er  passende,  kan  han 
faa  et  højt  Laan  i  dem. 

Om  den  sidste  store  Reform  paa  Fæstevæsenets 
Omraade  gennem  Lovene  af  19.  Februar  1861  og  9. 
Marts  1872  gælder  det,  at  Fæsterne  opnaaede  nogle 
ganske  væsentlige  Fordele,  men  samtidig"  fik  Gods- 
ejerne Ret  til  at  udtage  »den  lode  Tønde  Hartkorn« 
til  fri  Raadighed.  Nogle  har  vel  tænkt  sig,  at  dette 
Hartkorn  overvejende  vilde  vedblive  at  være  Smaabrug, 
som  blev  forpagtede  ud,  og  saaledes  er  det  undertiden 


gøre  Godsejerne  til  Landbostandens  Førere.  S.  Berthelsen 
hævder,  at  hverken  Fæster  eller  Jorddrot  har  Ejendomsret  til 
Fæstejorden,  en  Opfattelse  der  vel  er  noget  i  Slægt  med 
Grundtvigs  Ord  »Ethvert  Folk  er  sit  Fædrelands  Grundejer« 
(citeret  efter  Marott).  Ogsaa  fra  en  Repræsentant  for  den 
liberale  Økonomi  foreligger  der  forøvrigt  en  Udtalelse  i  samme 
Retning:  »Det  er  min  fulde  Overbevisning,  at  Ejendomsretten 
over  Jorden  er  ganske  anderledes  indskrænket  end  enhver 
anden  Ejendomsret;  det  er  min  Overbevisning,  at  Ejendoms- 
retten over  Fæstejorden  her  i  Danmark  end  yderligere  er  ind- 
skrænket. Staten  har  over  Jord  en  Overejendomsret,  som  den 
ikke  har  over  andre  Ting«,  (Marius  Gad  i  Folket.  Forh. 
18^8/59,  Sp.  2470).  Unægtelig  blev  Resultatet  i  1861 ,  at  Jord- 
drot  og  Fæster  delte  de  foreliggende  Værdier,  medens  den 
tredje  Part  i  Sagen:  Staten,  maatte  se  til. 

gaaet.  Men  mange  Tusinde  Tønder  Hartkorn  er  i 
Kraft  af  disse  Lovbestemmelser  gaaede  ud  af  Bonde- 
brug, og  naar  man  mener,  at  Brugsformen  er  langt 
vigtigere  end  Besiddelsesformen,  at  vi  bør  have  flere 
Smaabrug,  hvordan  saa  Ejendomsforholdene  bliver,  maa 
denne  Overgang  i  Hovedsagen  betragtes  som  en  Til- 
bagegang, bortset  fra  de  Tilfælde  hvor  en  Del  mager 
Jord,  hvis  Drift  var  lidet  lønnende,  er  indtaget  til  Skov, 
Undertiden  er  det  hverken  til  Skov  eller  til  Hoved- 
gaard,  men  til  Vildtbane,  at  Jorden  lægges  ud,  og 
Godsejeren  har  her  Retten  paa  sin  Side,  saaledes  som 
fastslaaet  ved  Loven  af  i86j.  Men  dersom  Arealet  er 
værd  at  dyrke  —  hvilket  næppe  gælder  i  alle  Tilfælde 
—  vil  »Ødelæggelsen«  ganske  vist  skabe  en  stærk 
Stemning  imod  en  saadan  Handling,  en  Følelse  der 
har  faaet  sit  digteriske  Udtryk  i  Gustav  Wieds 
klassiske  Fortælling  om  den  gamle  Kone,  der  egentlig 
kun  lever  for  »At  krepere  Kammerherren«,  som,  i  dette 
Tilfælde  ved  List,  har  berøvet  hende  Jorden  for  at 
drive  den  selv  eller  for  at  drive  Jagt  paa  den. 

Hvor  mange  Tønder  Hartkorn,  det  her  drejer  sig 
om,  ved  man  næppe  nøjagtigt,  men  Tallet  ligger  vist 
mellem  5000  og  7000.  Lad  os  afrunde  det  til  5/77; 
det  vilde  da  være  netop  i  Td.  Hartkorn  til  hver  af 
de  Statshusmænd,  som  er  etablerede  inden  i.  April 
191 1,  og-  som  har  maattet  nøjes  med  gennemsnitlig  at 
faa  ^/3  Td.  Hartkorn,  samtidig  med  at  Staten  for  deres 
Skyld  har  maattet  laane  25,1  Millioner  Kroner.  Med 
I  Td.  Hartkorn  var  Brugerne  blevne  »smaa  Gaard- 
mænd«  og  havde  haft  nok  at  gøre  hjemme,  medens 
de  nu  gennemsnitlig  arbejder  153  Dage  om  Aaret  for 
frenuiiede    (Statist.   Medd.   R.  4,    Bd.   21.    H.  4.    S.    13), 

hvilket  betyder,  at  nogle  er  oppe  paa  langt  højere 
Tal. 

»Husmandsloven«  af  24.  Marts  1899  hedder  jo  i 
Virkeligheden  »Lov  om  Tilvejebringelse  af  Jord  for 
Landarbejdere« ,  og  med  god  Grund  fremhæver  H. 
Waage  i  sit  indholdsrige  Foredrag  1904,  at  Loven  er 
et  Kompromis.  Det  store  Landbrug  ønskede  mere 
Arbejdskraft,  og  den  tjenende  Ungdom  paa  Landet 
ønskede  at  faa  Adgang  til  at  blive  selvstændige  Jord- 
brugere. Trangen  paa  det  førstnævnte  Omraade  stod 
i  Forbmdelse  med  Byernes  stærke  Fremgang  og  Lind- 
brugets Lønningsforhold,  men  var  efter  Forf.s  Ansku- 
else dog  lige  saa  meget  en  Følge  af  Tyendets  og 
Landarbejdernes  Boligforhold  og  sociale  Stilling*). 
Trangen  til  Jord  var  en  naturlig  Følge  af  Overgangen 
fra  Fæste  til  Selvejendom,  og  af  at  den  lode  Tønde 
Hartkorn  blev  udtaget  til  fri  Raadighed.  I  Steden  for 
at  skabe  gode,  passende  store  Jordbrug  og  gode  Ar- 
bejderboliger med  et  ubetydeligt  Jordtilliggende  valgte 
man  en  Mellemform,  der  trods  nogle  senere  indførte 
Forbedringer  næppe  er  tilfredsstillende,  hvorvel  den 
har  gjort  nogen  Gavn  og  især  vil  faa  Betydning  for 
det  Slægtled,  der  her  vokser  op,  i  Kendskab  til  Jord- 
bruget med  tilhørende  Husdyrbrug,  og  i  Kærlighed  til 
Jorden  saaledes  som  Louis  Levy  har  skildret  denne 
Følelse  i  sin  Foi tælling   »Gaarden«. 

Ogsaa   paa    dette  Omraade    vil    Majoraternes   store 


♦)  Se  herom:  Grundplaner  til  forstlige  Boliger  (Tidsskrift  for 
Skovvæsen  1895,  B),  hvor  man  S.  241 — 247  vil  finde  Oplysning 
om,  hvad  der  i  TTalvfjerdserne  blev  anset  for  passende  som 
Bolig  for  Tyende  og  Landarbejdere,  medens  Forfs.  Anskuelser 
om  Landarbejdernes  Jordbrug  er  fremsat  S.   193. 


Jordarealer  maaske  kunne  komme  til  Nytte,  uden  at 
Godset  gaar  over  til  fri  Ejendom.  Samfundet  maa 
vistnok  være  berettiget  til  at  forlange,  at  de  større 
Fæstegaarde  udstykkes  til  en  vis  Grad.  Hovedgaardene 
kan  Besidderen  dele,  naar  der  blot  bliver  en  Hoved- 
parcel paa  60  Tdr.  Ld.  boniteret  Jord  tilbage,  og  Prof. 
Birck  har  i  Folketinget  taget  Ordet  for,  at  Majorats- 
besidderne  efterhaanden  skulde  oprette  et  passende 
Antal  Gaardbrug  og  Husbrug  til  Arvefæste  (Folket. 
Forh.  i9^Vo8>  Sp.  5150).  Allerede  H.  F.  J.  Estrup 
har  fremhævet  Skyggesiderne  ved  de  meget  store 
Gaarde  og  har  udtalt,  at  Samfundet  maa  kunne  sætte  et 
Maksimum  saavel  som  et  Minimum  for  Størrelsen  af 
en  Landejendom  (Saml.  Skr.,  III,  S.  340 — 344). 

Da  man  i  Politik  bør  se,  hvor  langt  man  kan 
komme  uden  Tvang,  vil  det  være  rimeligt  at  begynde 
med  det  mildere  Middel:  ligelig  Beskatning  af  Jorden, 
et  Princip  som  kom  til  Ære  og  Værdighed  i  Tiden 
nærmest  efter  1848,  men  som  man  har  fraveget  ved 
Loven  af  15.  Maj  1903  om  Ejendomsskyld.  Vi  reg- 
ner, at  Bygningernes  Værdi  er  tre  Fjerdedele  af  Assu- 
rancesummen, hvilket  vel  næppe  fjerner  sig  langt  fra 
Sandheden,  trækker  denne  Størrelse  fra  Vurderingen 
til  Ejendomsskyld  og  faar  saaledes  Værdien  af  Jorden 
uden  Bygninger.  En  Beregning  for  de  danske  Øer 
1909  giver  følgende  Resultat: 

Gaarde  af  Størrelseklasse,  Tdr.  Hartkorn,  Landbr. 

over  24  12  —  24  4 — 12    2 — 4    1  —  2  Huse 

I  Td.  Htk.  Kr.  3509    3S34    3577    3925    4725  5797 

I  Td.  Ld.  >,         344     381     381     384     409  449 

I  Hektar    »    624     691     690     696     742  814 

Selv  om  man  holder  sig  til  Arealet,  er  der  dog 
en    kendelig  Stigning    i  Værdien    og  dermed  i  Skatten, 

9* 

naar  vi  kommer  til  de  smaa  Ejendomme,  men  langt 
stærkere  er  Stigningen,  naar  vi  gaar  ud  fra  i  Tønde 
Hartkorn.  Gennemsnitlig  er  jo  de  smaa  Gaarde  og 
Husene  daarligere  Jord  end  de  større  Gaarde,  medens 
disse  paa  den  anden  Side  i  Forhold  til  Boniteten  vist- 
nok har  fuldt  saa  stort  et  Hartkorn  som  de  smaa 
Ejendomme,  —  en  Følge  af  at  de  paa  Matrikuleringens 
Tid  var  i  højere  Kultur  end  Smaabrugene.  Man  kan 
vist  regne,  at  Jord  af  lige  Godhed  er  sat  25  *'/o  højere 
til  Ejendomsskyld,  naar  den  hører  til  smaa  Gaarde, 
I — 2  Tdr.  Htk-,  end  naar  Talen  er  om  store  Gaarde, 
over  24  Tdr.  Hartkorn.  For  Husenes  Vedkommende 
er  Tallet  vel  45  "/q.  Ved  en  Bedømmelse  af  Skatte- 
byrden maa  man  tage  Hensyn  til  de  Lempelser,  som 
følger  af  Lovens  §  7,  og  det  er  vistnok  især  de  smaa 
Gaarde,  paa  i — 2  Tdr.  Hartkorn,  der  er  uforholds- 
mæssig højt  beskattede. 

Det  ligger  uden  for  Rammerne  af  denne  Under- 
søgelse at  søge  klaret,  om  Ligelighed  bedst  kan 
tilvejebringes  gennem  en  Reform  af  den  gældende 
Lovgivning  eller  gennem  en  ny  Beskatning,  efter  Jord- 
skyld ;  men  det  synes  mig  givet,  at  her  maa  foretages 
en  Forandring,  og  at  den  vil  fremme  Udstykning  af 
de  store  Gaarde,  efterhaanden  som  Bygningerne,  hvis 
Grundmur  ofte  er  en  Fængselsmur  der  hindrer  Delin- 
gen,  forfalder,    forældes  eller  ødelægges  ved  Ildsvaade. 

Retfærdighed  byder  at  nævne,  at  disse  Brug,  hvis 
Størrelse  undertiden  gaar  op  til  100 — 150  Tdr.  Hart- 
korn, har  haft  deres  Betydning  for  Fremgangen  i  Land- 
brugets Teknik,  i  Bygningsvæsen  m.  m.  Det  er  for  en 
væsentlig  Del  Besidderne  af  de  store  Gaarde  og  blandt 
dem    ikke    mindst  Majoratsbesidderne,    der    har    betalt 

de  Lærepenge,  hvis  Frugter  er  komne  det  hele  Land- 
brug til  gode,  og  Forf.  mener,  at  de  store  Gaarde, 
som  støtter  sig  til  store  Kapitaler  og  til  Offervillighed, 
vedblivende  har  og  vil  have  Betydning  i  saa  Henseende. 
Men  hertil  behøves  ikke  alle  de  2000.  Gaarde  over  12 
Tdr.  Hartkorn,  som  vi  har,  og  man  maa  indrømme,  at 
Stordriften  har  mange  uheldige  Sider,  særlig  naar  man 
kommer  op  over  en  vis  Størrelse  af  Arealet,  200 — 300 
Hektar.  Den  forsvarlige  Ledelse  af  en  saa  stor  Be- 
drift kræver  en  Forening  af  teknisk  Indsigt,  Kapital, 
personlig  Myndighed  og  social  Forstaaelse,  som  ikke 
alt  for  ofte  kan  antages  at  være  forenet  hos  samme 
Person.  Meget  taler  da  for  en  lempelig  Indskrænkning 
af  de  store  Gaardes  Antal  og  af  de  største  Gaardes 
Areal,  hvoraf  ikke  følger,  at  disse  Ejendomme  fuld- 
stændig skal  forsvinde.  Rent  pekuniært  staar  Arbejds- 
forholdene paa  de  store  Gaarde  ikke  tilbage  for  Smaa- 
brugenes;  Daglønnen  er  omtrent  ens,  og  Tyendelønnen 
er  som  Regel  højere  paa  de  store  end  paa  de  smaa 
Gaarde  (Statist.  Meddelelser  4.  Række,  Bd.  26,  H.  3, 
S.  13,   19)- 

Naar  vi  ovenfor  har  anbefalet  Bevarelsen  af  Smaa- 
brug  i  Livsfæste,  har  vi  foreløbig  set  bort  fra  saadanne 
Brug  af  lignende  Størrelse,  hvis  Beboere  er  Forpagtere, 
Lejere  eller  Funktionærer.  Ogsaa  her  kan  der  maaske 
tiltrænges  Reformer,  og  særlig  kunde  der  vel  være 
Grund  til  at  give  Funktionærer  Vederlag  for  saadanne 
Forbedringer  af  den  til  Boligen  hørende  Jordlod,  som 
er  bekostede  af  Brugeren  uden  endnu  at  være  fuldt 
amortiserede. 

En  alvorlig  Vanskelighed  ved.  at  Brugeren  ikke 
har  Ejendomsret  til  Grunden,  er  hans  Forhold  til  Jagt- 

retten.  S.  Berthelsen  og  Emil  Rasmussen  fore- 
slaar,  at  Brugeren  skal  have  denne  Ret,  medens  den 
nu  i  Hovedsagen  tilfalder  Jorddrotten,  det  være  sig  en 
Majoratsbesidder  eller  en  Ejer  af  frit  Jordegods.  Man 
kan  vel  tænke  sig  Sagen  ordnet  paa  forskellige  Maa- 
der,  men  den  simpleste  Løsning  vil  efter  vor  Op- 
fattelse være  en  Indskrænkning  af  Jagten  og  Vildt- 
avlen, der  i  nyere  Tid  har  taget  et  stort  Opsving  paa 
Skovbrugets  og  Landbrugets  Bekostning.  Selv  om 
Jagtejeren  betaler  en  rundelig  Erstatning  for  den  Øde- 
læggelse, Vildtet  forvolder,  er  Sagen  ikke  dermed 
afgjort.  Det  svækker  Brugerens  Virkelyst,  at  han  ser 
sit  Arbejde  blive  ødelagt,  og  at  han  paa  en  vis  Maade 
skal  leve  af  Ødelæggelsen.  Salget  af  Fæstegods  har 
formindsket  Vildtbanens  Udstrækning  og  Kaarene  for 
Vildtet,  men  paa  den  anden  Side  har  de  mægtige  Fi- 
deikommiskapitaler, der  ophobedes  eftethaanden  som 
Godset  blev  solgt,  sat  Besidderen  i  Stand  til  at  ofre 
store  Summer  paa  Jagt,  Jagtleje  og  Erstatning  for 
Viidtskade.  Hvis  den  overvejende  Del  af  de  store 
Fideikommiskapitaler  bliver  skilt  fra  Majoratsgodset, 
vil  Jagten  af  sig  selv  antage  mere  beskedne  Dimen- 
sioner, omtrent  som  for  40—50  Aar  siden  —  og  vist- 
nok endda  kunne  byde  Jægerne  megen  Fornøjelse. 

Kapitalerne  kan  tænkes  anvendte  paa  forskellige 
Maader.  En  passende  Del  bør,  som  ovenfor  nævnt, 
blive  ved  Majoratet,  noget  bør  overgaa  til  fri  Raadig- 
hed  for  den  besiddende  Familie,  medens  Resten  kan 
bruges  til  Udløsning  af  de  successionsberettigede  Side- 
linier, for  hvilke  Kapitalerne  da  eventuelt  kan  gøres 
til  Penge-Fideikommisser.  Herved  vil  man  opnaa,  at 
Stamhusene  efterhaanden  bliver  fri  og  kan  opkøbes  af 

Staten,  om  ikke  før,  saa  naar  den  sidste  Successions- 
berettigede  disponerer  over  sit  Gods.  Hvad  Lenene 
angaar,  vil  de  paa  denne  Maade  i  Tidens  Løb  hjem- 
falde til  Staten,  naar  Hovedlinien  uddør,  hvorefter  Re- 
gering og  Rigsdag  kan  raade  over  Godset,  i  Overens- 
stemmelse med  hver  Tidsalders  Meninger,  kun  bunden 
af  den  gamle  Forskrift,  der  ogsaa  gælder  for  det  en- 
kelte Slægtled  i  Staten : 

Tag  immer  noget  for  til  Eftermandens  Nytte. 

Endnu  maa  med  et  Par  Ord  omtales  de  under 
Len  og  Stamhuse  hørende  Skove.  Som  foran  nævnt 
er  Driften  gennemgaaende  god,  ofte  fortrinlig,  hvilket 
bl.  a.  anerkendes  i  en  Artikel  »Vore  Skove«,  som 
findes  i  det  af  J.  C.  Christensen  udgivne  Ugeblad 
»Tiden«  for  ii.  August  191 1.  Men  selvfølgelig  har 
H.  F.  J.  Estrup  Ret,  naar  han  siger,  at  'en  mindre 
samvittighedsfuld  Besidder  kan  forringe  Godset  ved  at 
hugge  for  stærkt  i  Skovene  (Saml.  Skr.,  III,  S.  347), 
og  paa  den  anden  Side  har  Ministeriet  udtalt,  at  »Med 
Hensyn  til  Behandlingen  af  de  til  Majoraterne  hørende 
Skove  og  Kirker  er  disses  Besiddere  ikke  underkastede 
anden  Kontrol  end  den,  enhver  anden  Skov-  eller 
Kirkeejer  er  undergiven  efter  den  almindelige  Lovgiv- 
ning« (Justitsm.  Skr.  3.  Juli  1861).  Dette  svarer  dog 
næppe  ganske  til  Majoratsinstitutionens  Ide,  og  Forf. 
har  anden  Steds  vist,  hvorledes  der  kan  tøres  en  Kon- 
trol, som  uden  at  være  trykkende  yder  en  betydelig 
Sikkerhed  mod  pludselig  Forringelse  (Skovene  og 
Skovbruget  i  Forhold  til  Samfundet,  iSqj ,  S.  52). 
Over    for    en    lanevarie    o^    aabenbar    Forsømmelse    af 

Driften  vil  Justitsministeriet,  som  nævnt  S.  120,   sikkert 
føle  sig  forpligtet  til  at  skride  ind. 

Det  er  en  lang  Række  Forslag  til  Reformer,  der 
her  er  fremsat,  og  Emnet  er  næppe  dermed  udtømt. 
Men  hvad  vi  har  antydet,  viser  formentlig,  hvor  meget 
godt  der  kan  udrettes  ved  at  bygge  videre  paa  den 
bestaaende  Grund:  paa  det  historisk  givne  og  paa  den 
gennemgaaende  forsvarlige  Drift,  der  præger  Majorats- 
godserne. 


Foredraget  efterfulgtes  af  en  Diskussion,  hvoraf  vi 
anfører  nedenstaaende  Udtalelser: 

Cand.  jur.  H.  Waage  udtalte  sin  Tilslutning  til 
Tendensen  i  Indlederens  Foredrag.  Ogsaa  Taleren 
vilde  anse  det  for  heldigt,  om  Grundlovens  §  93  kunde 
blive  ophævet;  han  kunde  ikke  se,  at  der  vilde  være 
nogen  Fordel  ved  at  faa  de  paagældende  Godser  ud  i 
Omsætningen  som  Bytte  for  den  private  Kapitalisme. 
Taleren  ønskede  det  kraftigere  betonet,  at  Godsernes 
Frigivelse  slet  ikke  vilde  betyde  nogen  god  Økonomi; 
det  drejede  sig  jo  bl.  a.  om  betydelige  Skovarealer, 
som  gennemgaaende  var  vel  røgtede,  og  det  vilde  sik- 
kert være  slemt,  om  disse  kom  ud  i  fri  Omsætning.  1 
alle  Tilfælde  burde  man  da  søge  Skovene  bevarede 
f.  Eks.  for  Staten  og  Kommunerne;  en  saadan  For- 
anstaltning vilde  være  ønskelig,  selv  om  der  maaske 
var  noget  rigtigt  i,  at  Statsdrift  af  Skov  ikke  er  særlig 
økonomisk;  der  var  ogs?a  andre  Hensyn  at  tage  end 
de  rent  økonomiske. 

Generaldirektør  Rubin  vilde,  uden  nu  at  komme 
ind  paa  selve  Spørgsmaalet  om  Majorater,  kun  udtale, 
at  efter  hans  Mening  havde  Indlederen  taget  for  lidt 
historisk  paa  Sagen.  Hvorvidt  man,  da  Grundloven 
gaves,  paa  dette  som  paa  andre  Omraader,  selve  For- 
fatningens, Næringslivets  o.  s.  v.,  i  den   Forstand  havde 

haft  et  for  lidt  historisk  Syn  paa  Tingene  —  var 
gaaet  for  Hdt  evolutionistisk,  for  stærkt  brudsmæssigt 
frem  —  det  skulde  han  lade  staa  hen.  Men  Retfær- 
dighed bød,  naar  man  nu  sad  til  Doms  over  Datidens 
Mænd,  at  erindre,  at  hvor  der  har  samlet  sig  mange 
Misbrug,  maa  der  en  kraftig  Haand  til  at  feje  ud,  og 
saa  kan  det  jo  være,  at  der  gaar  lidt  for  meget  i  Lø- 
bet. Vejen  til  det  forjættede  Land  var  som  bekendt 
tre  Skridt  frem  og  to  tilbage,  og"  spørger  man  om, 
hvorfor  man  ikke  havde  passet  nøje  paa  at  gaa  et 
Skridt  frem  og  saa  intet  tilbage,  saa  er  Svaret,  at  en 
saadan  Pasgang  rimeligvis  overhovedet  ikke  havde 
bragt  Fart  i  Bevægelsen,  ikke  heller  det  Skridt  netto 
fremad,  som  nu  naaedes.  Ved  enhver  Kritik  af  Fortids 
Aktion,  efterfulgt  af  Reaktion,  maa  dette  Forhold  vel 
huskes.  Det  er  intet  Under,  at  en  senere  Tid  kan 
rose  Fortidens  Reaktionære  for  paa  dette  eller  hint 
Punkt  »at  have  set  det  rigtige« :  havde  de  paagældende 
faaet  Lov  til  at  raade,  var  maaske  slet  intet  sket. 
Senere  at  glorifiere  de  paagældende,  fordi  de,  under 
deres  Fastholden  paa  alt,  ogsaa  fastholdt  noget  af  det, 
som  ogsaa  vi  nu  kunde  ønske  bevaret,  det  maa  ikke 
ske  paa  Bekostning  af  Taknemmeligheden  overfor  dem, 
der  overhovedet  førte  Udviklingen  videre.  —  Taleren 
vilde  i  samme  Sammenhæng  om  Majoraterne  bemærke, 
at  det  godt  kunde  være,  de  økonomisk  og  kulturelt 
gjorde  deres  Nytte ;  ved  Siden  af  gjorde  de  paa  disse 
Omraader  ogsaa  Skade,  men  Opgøret  herimellem  skulde 
han,  som  sagt.  ikke  komme  ind  paa.  Socialt  var 
imidlertid  deres  Betydning,  at  visse  Familier  i  Landet 
kom  til  at  danne  et  privilegeret  Faatal,  stillet  uafhæn- 
gigt af  de  økonomiske  Forholds  Omveksling.  Nogle 
ansaa  saadant  for  godt,  paa  Grundlovens  Tid  ansaa 
man  det,  ikke  mindst  med  Fortidens  Erfaringer  i 
Erindring,  for  ondt,  for  Kærnen  til  en  Art  Junker- 
dømme,  som  man  vilde  være  fri  for.  Og  ligeledes  for 
Nutiden  gælder  det,  at  man  ved  Siden  af  det  Stand- 
punkt, man  tager  ved  Afvejningen  af  de  økonomiske 
og  kulturelle  Fordele  og  Mangler  ved  Majoraterne, 
ogsaa  maa  tage  et  Standpunkt  overfor  den  socialt  po- 
litiske Side  af  Sagen. 

Indlederen    udtalte    lige    overfor    cand.  Waages 
Bemærkninger,    at    han    ogsaa    gerne    vilde    bevare    en 

stor  Del  af  Majoraternes  Skove,  men  ikke  alt,  der  laa 
megen  spredt  Skov,  som  hellere  maatte  sælges.  — 
Naar  Generaldirektør  Rubin  havde  talt  om  de  sociale 
Farer  ved,  at  et  Faatal  var  født  til  at  være  store 
Jordegodsbesiddere,  maatte  det  ikke  glemmes,  at  de 
samme  var  født  til  at  bære  et  stort  Ansvar.  Frigørelse 
af  Majoraterne  betød  en  Deling,  en  Forøgelse  af  de 
store  Godsers  Antal  og  ikke  Befrielse  fra  Junkerdømme. 
—  Det  skulde  gøre  Taleren  ondt,  om  en  saa  udmærket 
Historiker  som  Generaldirektøren  mente,  at  Foredraget 
havde  sluppet  den  historiske  Traad.  Den  burde  netop 
bevares,  men  det  sidste  Stykke  af  Grundlovens  §  93 
var  Udtryk  for  en  Raadvildhed,  som  ikke  fortjente 
Beundring.  —  Hver  Slægt  maa  have  Lov  at  bygge 
sin  Del  af  Samfundet  op  ved  Siden  af  de  gamle,  men 
disse  behøver  ikke  derfor  at  brydes  ned.  Først  var 
Skoven  det  eneste,  der  ragede  op  over  det  flade  Land  ; 
saa  kom  Kirken,  siden  tillige  Slottet;  nu  bygges  der 
Taarn  paa  Børnenes  Skole  og  Borgernes  Hus.  Det 
virker  smukt  sammen,  naar  man  staar  tilstrækkelig  frit 
osf  ser  ud  over  Landet. 

